Pemimpin Umno fail petisyen batalkan keputusan PRU15 bagi Parlimen Putrajaya

Seorang pengundi di Parlimen Putrajaya memfailkan petisyen bagi membatalkan keputusan Pilihan Raya Umum ke-15 (PRU15) bagi Parlimen itu, yang dimenangi Radzi Jidin, selepas mendakwa ahli Parlimen tersebut memberi sogokan berjumlah RM150 kepada pengundi berdaftar di kawasan berkenaan untuk mengundinya.
Ahmad Faisal Abdul Karim, 49, yang juga naib ketua Umno Putrajaya selaku pempetisyen memfailkan petisyen itu di Mahkamah Tinggi Kuala Lumpur pada 26 Januari lepas menerusi Tetuan Hafarizam Wan & Aisha Mubarak dengan menamakan Radzi, 45, selaku responden.
Menerusi petisyen itu, Faisal antara lain memohon perintah mahkamah agar Radzi, yang juga naib presiden Bersatu, tidak wajar dipilih bagi Parlimen berkenaan pada PRU15 yang diadakan pada 19 November lepas.
Faisal mendakwa pemberian sogokan wang RM150 itu, yang dilakukan oleh responden dan ejennya, menyebabkan kemenangan kepada Radzi dengan mengalahkan Tengku Adnan Tengku Mansor, calon daripada Barisan Nasional yang juga penyandang kerusi Parlimen itu sejak 2004.
Menurut pempetisyen, perbuatan sogokan oleh ejen responden mendorong pengundi di kawasan itu untuk mengundi responden semasa PRU15 dan bukan mengundi calon lain.
Katanya, tindakan ejen-ejen responden memberikan sogokan dalam bentuk wang tunai memprejudiskan perjalanan pilihan raya dan ia suatu tindakan salah serta menggugat amalan prinsip demokrasi di bawah Perlembagaan Persekutuan.
Pempetisyen mendakwa pemberian wang sogokan itu diketahui menerusi kumpulan WhatsApp bertarikh 21 November dan 21 Disember tahun lepas serta 4 Januari tahun ini, iaitu pengundi yang mengundi responden pada PRU15 akan memperoleh RM150.
Ketika prosiding di hadapan hakim Faizah Jamaludin hari ini, peguam Takiyuddin Hassan yang mewakili Radzi membantah petisyen berkenaan atas alasan pempetisyen gagal membuktikan butiran peribadi pengguna aplikasi WhatsApp.
"Tiada nama penuh, nombor kad pengenalan dan alamat serta pempetisyen gagal memplidkan butiran untuk menunjukkan apa-apa pembayaran oleh ejen responden atas arahan responden," kata peguam itu.
Sementara itu, peguam Mohd Hafarizam Harun berkata bantahan awal yang difailkan oleh responden pada 12 Februari lepas, tidak mempunyai merit dan petisyen itu perlu didengar melalui perbicaraan penuh.
“Kami berhujah bahawa satu-satunya cara untuk hakim Pilihan Raya menentukan sama ada individu itu yang memberikan wang bagi pihak responden atau sebaliknya ia adalah isu yang boleh dibicarakan yang patut diselesaikan dengan cara pemeriksaan saksi ketika perbicaraan petisyen,” katanya.
Selepas mendengar hujahan pihak-pihak terlibat, Hakim Faizah menetapkan 10 Mac ini untuk keputusan bantahan awal.
Pada PRU15, Radzi yang bertanding atas tiket Perikatan Nasional (PN), menang di kerusi Parlimen Putrajaya dengan memperoleh 16,002 undi, menewaskan penyandang empat penggal kerusi itu, Tengku Adnan yang mendapat 13,692 undi.


Gagal pastikan keselamatan di tapak bina, syarikat pembinaan SUKE didenda RM45,000

Syarikat pembinaan Zhongshi International Sdn Bhd didenda RM45,000 oleh Mahkamah Sesyen hari ini kerana gagal memastikan keselamatan sehingga menyebabkan kematian tiga pekerjanya di tapak pembinaan projek Lebuhraya Bertingkat Sungai Besi-Ulu Kelang (SUKE), Mac lepas.Hakim Emelia Kaswati Mohamad Khalid menjatuhkan hukuman terhadap syarikat pembinaan itu yang diwakili Pengurus Sumber Manusianya Sim Li En, selaku Orang Kena Saman (OKS) selepas mengaku bersalah atas pertuduhan.Dia membayar denda tersebut.Mengikut pertuduhan, syarikat itu sebagai majikan gagal memastikan keselamatan, kesihatan dan kebajikan semasa bekerja semua pekerjanya dengan tidak memastikan pengendalian komponen kren gantri yang selamat semasa kerja-kerja penyenggaraan sehingga menyebabkan kemalangan kepada tiga pekerja warga China, Wu Tongzheng, Ding Kunfu dan Jiang Jinbao.Kesalahan itu didakwa dilakukan di 3PT39 sehingga 3PT41, Pakej CA3, Projek Penswastaan Lebuhraya Bertingkat Sungai Besi-Ulu Kelang Elevated Expressway (SUKE) CH4200 sehingga CH7800 Jalan Alam Damai, pada 8.45 pagi, 22 Mac lepas.Pertuduhan mengikut Seksyen 15(1) Akta Keselamatan dan Kesihatan Pekerjaan 1994 dan dihukum mengikut Seksyen 19 akta sama yang membawa hukuman denda maksimum RM50,000 atau penjara maksimum dua tahun atau kedua-duanya jika sabit kesalahan.Terdahulu, Sim yang tidak diwakili peguam merayu denda minimum atas alasan syarikatnya telah mengambil langkah sewajarnya untuk mengelakkan kemalangan berlaku di tempat kerja selain akan memastikan kesalahan tersebut tidak berulang.Pegawai pendakwa dari Jabatan Keselamatan dan Kesihatan Pekerjaan (JKKP) Wilayah Persekutuan Kuala Lumpur Abdul Rahim Sabri memohon hukuman denda maksimum terhadap syarikat tersebut.“Kes ini merupakan kemalangan berprofil tinggi sehingga mendapat liputan media selain telah melibatkan kematian tiga nyawa.“Saya mohon mahkamah mengenakan hukuman denda maksimum agar menjadi pengajaran kepada OKS dan majikan lain supaya mereka dapat memastikan operasi jentera yang selamat dan mengurangkan risiko kemalangan semasa kerja,” katanya.Pada 22 Mac lepas, media melaporkan tiga pekerja warga China maut manakala seorang pemandu cedera parah berikutan kejadian satu daripada komponen kren gantri terjatuh di tapak pembinaan Lebuhraya Bertingkat SUKE berhampiran Puncak Banyan, Persiaran Alam Damai, Cheras.


Mesir penjarakan pemimpin utama Ikhwan Muslimin

Pemangku Mursyidul Am Ikhwan Muslimin Mahmoud Ezzat dijatuhi hukuman penjara seumur hidup di Kaherah, Mesir selepas disabitkan kesalahan melakukan “keganasan”, lapor Al-Ahram.“Mahkamah Jenayah Kaherah pada Khamis menjatuhi hukuman terhadap Mahmoud Ezzat, pemangku mursyidul am Ikhwan Muslimin yang merupakan pengganas dengan hukuman penjara seumur hidup atas kesalahan melakukan keganasan,” kata laporan tersebut.Ezzat ditahan pada Ogos 2020 di Kaherah, selepas hidup dalam buruan selama beberapa tahun.Beliau didapati bersalah “menghasut untuk melakukan pembunuhan” dan memiliki “bekalan senjata” sewaktu pertempuran antara pendukung organisasi itu dan penunjuk perasaan di luar ibu pejabatnya pada 2013, kata sumber yang turut mengesahkan hukuman tersebut.Pada 2015, Ezzat dijatuhi hukuman mandi tanpa kehadirannya di mahkamah, di samping turut menerima hukuman penjara selepas didapati bersalah mengarahkan pembunuhan anggota tentera dan pegawai kerajaan.Beliau juga dituduh terlibat dalam pembunuhan pendakwa raya Hisham Barakat.Hisham meninggal dunia di hospital selepas kenderaannya meletup dalam sebuah konvoi di Kaherah pada 2015.Ikhwan Muslimin diharamkan pada 2013, beberapa bulan selepas junta tentera menjatuhkan pentadbiran Mohamed Morsi, yang merupakan aktivis gerakan itu.Ditubuhkan pada 1928, Ikhwan Muslimin kemudiannya menjadi pembangkang utama kerajaan di Mesir.Ezzat turut dilaporkan menyertai Ikhwan Muslimin pada 1960-an. Beliau pernah dipenjarakan semasa pentadbiran Gamal Abdel Nasser, Anwar Sadar dan Hosni Mubarak.


Warga emas akan diberi suntikan vaksin AstraZeneca, kata menteri kesihatan

Menteri Kesihatan Dr Adham Baba hari ini mengumumkan vaksin Covid-19 AstraZeneca selamat dan berkesan di samping berkata ia akan digunakan untuk vaksinasi warga emas berusia 60 tahun ke atas.Bercakap dalam sidang media di Putrajaya, Adham berkata keputusan tersebut diambil selepas penilaian teliti terhadap vaksin itu dan mendapati manfaat vaksin itu melebihi kekurangannya.Kementerian kesihatan dalam sebuah ciapan Twitter rasminya hari ini turut menjelaskan penggunaannya vaksin tersebut adalah selamat mengambil kira faktor risiko penggunaannya.“Vaksin AstraZeneca adalah selamat digunakan selepas mengambil kira risiko pembekuan darah yang amat jarang berlaku.“Vaksin ini akan digunakan untuk warga emas berumur 60 tahun dan ke atas,” kata kementerian itu.Pengumuman hari ini dibuat selepas tiga hari Malaysia menerima bekalan pertama vaksin tersebut melalui Covax, sebuah inisiatif Pertubuhan Kesihatan Sedunia (WHO) bagi menjamin akses global terhadap vaksin Covid-19.Dalam pada itu, kementerian kesihatan turut menjelaskan keputusan terbaru kerajaan menggunakan Astra Zeneca adalah berasaskan tiga perkara utama termasuk ia mampu mengurangkan kemasukan ke hospital, mengurangkan risiko kemasukan ke unit rawatan rapi dan mengurangkan risiko kematian Covid-19.Pada awal bulan ini, Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata keputusan akan diambil mengenai suntikan vaksin AstraZeneca.Beliau berkata kerajaan maklum mengenai laporan Agensi Perubatan Eropah (EMA) yang mengesahkan buat kali pertama wujud kaitan antara penggunaan AstraZeneca dan beberapa kes gumpalan darah selepas suntikannya.Jawatankuasa keselamatan EMA berkata pada 7 April lalu bahawa gumpalan darah itu adalah kesan sampingan yang jarang berlaku bagi vaksin AstraZeneca.Pada 12 April, Khairy berkata warga emas akan diberikan vaksin Sinovac keluaran China.Menurutnya, vaksin Sinovac diteruma sebagai vaksin yang selamat, efektif dan stabil bagi vaksinasi warga emas berusia 60 tahun ke atas.


Nyatakan suara akar umbi di Perhimpunan Agung Umno, kata Ismail

Perdana Menteri Ismail Sabri Yaakob mengajak perwakilan yang akan menyertai Perhimpunan Agung Umno 2021 bermula esok hingga Sabtu ini, menjadikan persidangan itu sebagai pentas untuk menyampaikan suara akar umbi yang menjadi tunjang kekuatan parti.Ismail yang juga naib presiden Umno dalam hantaran di Facebook turut mengucapkan selamat bersidang kepada semua perwakilan dari seluruh negara.“Semoga Allah SWT merahmati setiap bibit perjuangan parti keramat Umno dan mengangkat darjat kebesaran maruah bangsa dan negara. Umno, sebuah perjuangan demi agama, bangsa dan tanah air,” katanya yang juga ketua bahagian Umno Bera.Perhimpunan itu yang akan berlangsung secara bersemuka, dijangka dihadiri seramai 5,571 perwakilan daripada 191 bahagian di seluruh negara.Pada Disember lepas, Umno membuat keputusan untuk menangguhkan Perhimpunan Agung Umno 2021 yang sepatutnya berlangsung dari 13 hingga 15 Januari lepas.Penangguhan itu adalah susulan bencana banjir yang berlaku di banyak kawasan dan pimpinan Umno akar umbi diminta membantu mangsa-mangsa banjir.


Anwar lantik bapa kepada setiausaha politik ketuai MyHSR

Perdana Menteri Anwar Ibrahim melantik bapa kepada salah seorang setiausaha politiknya sebagai pengerusi MyHSR Corp, sebuah syarikat kerajaan yang ditubuhkan pada 2015 untuk membangunkan projek kereta api laju (MyHSR) yang sudah lama terhenti.
Fauzi Abdul Rahman, bekas ahli Parlimen PKR, adalah bapa kepada Farhan Fauzi, yang merupakan salah seorang setiausaha politik kepada perdana menteri.
Pelantikan itu, adalah kesinambungan beberapa pelantikan politik kontroversi oleh parti pemerintah, yang berlaku beberapa bulan selepas kontroversi dicetuskan oleh keputusan Anwar untuk memilih anak sulungnya Nurul Izzah Anwar sebagai penasihat di Kementerian Kewangan.
Fauzi adalah bekas pemimpin Umno Pahang yang berkhidmat sebagai timbalan menteri di bawah kerajaan Barisan Nasional (BN) sebelum menyertai PKR pada 2008.
Beliau kemudian dilantik sebagai pengerusi PKR Pahang.
Fauzi kini merupakan penasihat PKR Pahang.
Projek MyHSR mula dicadangkan oleh bekas perdana menteri Najib Razak pada 2010 bagi menghubungkan Kuala Lumpur-Singapura dan ia sepatutnya siap sepenuhnya pada 2026.
Bagaimanapun, projek ini tertangguh selepas kerajaan BN ketika itu tewas dalam Pilihan Raya Umum ke-14 (PRU14) pada 2018.
Apabila Pakatan Harapan (PH) mengambil alih pentadbiran kerajaan Persekutuan, perdana menteri ketika itu Dr Mahathir Mohamad mengumumkan bahawa projek berkenaan ditangguhkan buat sementara waktu berikutan kos yang tinggi.
Namun pada 5 September 2018, kerajaan mengumumkan operasi MyHSR akan bermula pada Januari 2031.
Projek kereta api laju ini kemudiannya dibatalkan ketika pentadbiran Muhyidddin Yassin pada 1 Januari 2021.


Isu pertukaran ‘guru duka lara’ dalam fasa akhir penelitian, kata menteri pendidikan

“Guru duka-lara” yang memohon pertukaran boleh menarik nafas lega apabila isu permohonan pertukaran kini dalan fasa akhir penelitian kementerian pendidikan (KPM).Menteri Kanan Pendidikan Radzi Jidin berkata, pendekatan yang lebih efisien dan menyeluruh sedang diteliti.“Dalam menimbang permohonan pertukaran guru, KPM perlu memastikan pembelajaran murid tidak terjejas.“Ini bermaksud, kekosongan jawatan dan keperluan opsyen mata pelajaran di negeri dan di tempat yang dimohon merupakan pertimbangan utama,” katanya dalam satu hantaran di laman Facebooknya.Istilah guru duka-lara merujuk kepada guru yang berkahwin dan terpisah antara satu sama lain.Kebanyakan membabitkan guru yang bertukar di Sabah dan Sarawak manakala pasangan berada di Semenanjung.Radzi berkata, beliau menerima pelbagai maklum balas berkenaan isu itu.Beliau berkata, KPM akan terus mencari ikhtiar yang terbaik bagi menjamin masa depan pelajar.Pada 2019, dilaporkan terdapat kira 23,000 permohonan pertukaran guru dilaporkan.Daripada jumlah itu, hanya 2,245 permohonan diluluskan.Terdahulu, Radzi berkata KPM berdepan pelbagai kekangan dalam menangani isu tersebut.


Harga tiket mahal, dilema pengundi tiada wang untuk pulang PRU15

Kira-kira 21 juta pengundi akan memilih kerajaan yang akan dibentuk pada Pilihan Raya Umum ke-15 (PRU15) yang dijadualkan pada 19 November ini, namun daripada jumlah itu tidak semuanya mampu menunaikan tanggungjawab tersebut.
Bagi sebahagian pengundi, mereka meluahkan kekangan untuk pulang ke kampung halaman pada pertengahan bulan ketika wang gaji sudah hampir dihabiskan.
Seorang daripadanya, Farahin Abas, 29, yang bekerja sebagai pengasuh kanak-kanak di Singapura berkata, dia tidak merancang untuk pulang kerana sudah pulang mengundi pada Pilihan Raya Negeri (PRN) Johor awal tahun lalu.
"Sekarang ini saya masih menyimpan duit untuk pulang berpuasa dan beraya di Malaysia," katanya.
Pengerusi Suruhanjaya Pilihan Raya (SPR) Abdul Ghani Salleh memaklumkan PRU15 mempunyai seramai 21,173,638 orang pemilih.
Daripada jumlah itu, 20,905,366 pengundi biasa, 146,737 pengundi tentera dan pasangan, 118,794 polis dan pasangan serta 2,741 pengundi tidak hadir luar negara.
Jumlah tersebut berdasarkan daftar pemilih pilihan raya terkini sehingga daftar pemilih tambahan Ogos 2022.
Ia dikemaskini sehingga 9 Oktober 2022.
Farahin yang berasal dari Batu Pahat, Johor itu berkata, dia hanya dapat menerima permintaan mengasuh dan gaji pokok pada awal tahun ini.
Ketika pandemik, dia tidak menerima gaji mahupun pampasan daripada syarikat.
"Banyak wang digunakan untuk bayar hutang kad kredit. Semasa pandemik guna wang untuk order makanan online dan saya ada tunggakan pinjaman kereta dan pengajian tinggi.
"Kampung saya cuma di Batu Pahat tapi saya betul-betul rasa tidak boleh balik kampung," katanya.
Sementara itu, Lai Li Hing daripada Kuching, Sarawak berkata, kekangan kewangan mengakibatkan dirinya tidak mampu pulang ke negerinya untuk tujuan mengundi.
"Tiket penerbangan terlalu mahal, saya pilih untuk tidak pulang," katanya yang sedang melanjutkan pengajian di sebuah universiti di Lembah Klang.
Katanya, dia yakin ibu bapanya akan membantu jika ingin pulang mengundi, namun dia tidak mahu membebankan kedua-dua orang tuanya.
Kos pulang dengan tiket sehala dianggarkan RM400.
"Saya mengundi pertama kali, jadi agak malang. Sudah tentu saya ingin merasa suasana mengundi dan saya baru belajar tentang politik," katanya.
Mohd Zaidi dari Pasir Mas, Kelantan juga bekerja di Singapura sebagai pegawai khidmat pelanggan.
Katanya, dia berasa rugi hanya pulang ke kampung untuk mengundi kerusi Parlimen sahaja.
"Saya akan pulang tahun depan untuk mengundi pada PRN Kelantan," jelasnya.
Dia merujuk kepada tindakan beberapa kerajaan negeri di bawah PAS dan Pakatan Harapan (PH) yang tidak membubarkan Dewan Undangan Negeri (DUN) selaras dengan PRU15.
DUN yang tidak dibubarkan ialah Kelantan, Terengganu, Negeri Sembilan, Pulau Pinang, dan Selangor.
Melaka, Johor, Sabah dan Sarawak masing-masing sudah mengadakan PRN.
Menurut Zaidi, ada orang kampung yang memeaklumkan kesediaan parti-parti politik memberi RM100 jika pulang mengundi.
"Tapi RM100 tu pun tak cukup. Duit bas dari Johor Bahru ke Kelantan sahaja sudah mencecah RM70," katanya.
Katanya, perbelanjaannya tertumpu kepada menyelenggara motor untuk ulang-alik pergi bekerja, selain simpanan kecemasan.
Sementara itu, Farahin berkata, walaupun kos pulang ke Batu Pahat tidak terlalu mahal, namun dia masih perlu mengeluarkan duit belanja makan, memberikan sedikit wang untuk ibu dan ayah serta perbelanjaan dapur mereka.
"Untuk ini, saya perlukan duit dan masih menyimpan."


Pendatang asing dalam ketidaktentuan selepas masih tidak bekerja

Terkandas tanpa kerja selama berbulan-bulan, ratusan pendatang dari Asia Selatan di Malaysia mengeluh dan putus harapan selepas gagal mendapatkan pekerjaan seperti dijanjikan oleh ejen pengambilan pekerja asing yang dibayar ribuan ringgit.
Kira-kira 500 pendatang asing – kebanyakannya lelaki muda dari Nepal dan Bangladesh yang tiba di Malaysia sejak Disember – menghabiskan hari-hari mereka di bilik asrama yang sesak atau di kafeteria terbuka yang terletak 40km dari Kuala Lumpur.
Menurut pendatang tersebut, mereka masuk ke negara ini menggunakan visa kerja selama tiga bulan bagi mendapatkan permit kerja akan tetapi hingga ke hari ini masih belum mendapatkannya.
Kebanyakan pendatang bimbang untuk meninggalkan premis berkenaan disebabkan status mereka masih tidak jelas, seorang pekerja memberitahu Reuters di kemudahan tempat mereka tinggal.
Ramai yang mengatakan ejen pekerja asing mengambil pasport mereka dan terus menjanjikan mereka pekerjaan.
"Kami semua tertekan dan tidak berdaya. Kami telah membayar duit yang banyak untuk kerja itu. Bagaimana saya boleh membayar balik itu jika saya tidak mempunyai pekerjaan?" kata seorang pendatang Nepal di asrama itu.
Lelaki berusia 23 tahun itu, yang enggan namanya disiarkan kerana khuatir dikenakan tindakan daripada ejen, telah menandatangani kontrak dua tahun dengan sebuah syarikat pembersihan Malaysia tetapi belum mula bekerja.
Katanya, dia, seperti pendatang lain di sana, telah meminjam 300,000 rupee Nepal (AS$2,300) untuk membayar ejen pekerja asing itu.
Dia dijanjikan gaji bulanan RM2,062 (AS$464.94) sebulan.
Pekerja di kemudahan itu semuanya menceritakan kisah yang sama: apabila tiba di Malaysia, agensi pengambilan pekerja asing memberitahu mereka tiada pekerjaan buat masa ini dan membawa mereka ke penginapan ini untuk menunggu.
Mereka ketika itu diberitahu bahawa akan diambil bekerja tetapi dalam pada masa yang sama, mereka mesti membayar makanan mereka sendiri tanpa gaji.
Tidak dapat dipastikan bagaimana pekerja itu akhirnya tidak diberikan pekerjaan walaupun tiba di Malaysia dengan kontrak pekerjaan dan berjanji bahawa visa kerja sementara mereka akan kekal sewaktu tiba. Malaysia bulan lepas melancarkan siasatan berhubung perkara itu.
Reuters cuba mendapatkan maklum balas daripada Puncak Jupiter Management Services dan Star Domain Resources, yang disenaraikan sebagai majikan pada beberapa dokumen perjalanan pekerja, namun tidak berjaya.
Salah satu agensi pengambilan pekerja yang digunakan, Amial International, turut gagal dihubungi ketika Reuters cuba mendapatkan maklum balas.
Malah, Kementerian sumber manusia dan Jabatan Buruh juga gagal dihubungi. Bagaimanapun, kementerian itu telah berjanji untuk mencari pekerjaan bagi 226 pekerja asing yang terkandas dari Bangladesh dan Nepal.


Kemenangan PN 'gelombang integriti', bukan 'gelombang Melayu', kata pemimpin Bersatu

Ketua Penerangan Bersatu Wan Saiful Wan Jan menyangkal dakwaan yang mengatakan kemenangan besar Parlimen Perikatan Nasional (PN) pada Pilihan Raya Umum ke-15 (PRU15) dan Parlimen Padang Serai sebagai "gelombang Melayu" atau “kebangkitan parti Islam" (green Islamic uprising).
Katanya, pengundi memilih PN disebabkan “gelombang integriti” yang jelas menunjukkan mereka menolak penipuan dan rasuah dan para pengundi terutamanya golongan Undi 18 tidak mengundi kepada gabungan atas alasan ianya parti Melayu-Islam.
“Mereka mengundi berdasarkan integriti. Ini adalah gelombang integriti di mana orang ramai mengatakan sudah cukup dengan korupsi, penipuan dan cerita-cerita yang digembar-gemburkan selama ini,” katanya dalam satu wawancara bersama Astro Awani malam tadi.
Apabila ditanya apakah yang akan dikatakan oleh para penyokong apabila PN dikaitkan dengan isu penyelewengan berjumlah RM600 bilion di bawah pentadbiran Muhyiddin Yassin, Wan Saiful berkata, Perdana Menteri Anwar Ibrahim kini perlu membuktikan dakwaan tersebut dan beliau sendiri pernah berdolak dalik mengenai jumlah penyelewengan tersebut.
Anwar pada mulanya berkata penyelewengan dana berjumlah RM600 bilion akan tetapi kemudian menukarnya kepada “beberapa puluh bilion sahaja” dalam tempoh beberapa hari selepas menguar-uarkannya.
Pada masa sama, Wan Saiful menegaskan perdana menteri juga perlu membuat penjelasan mengenai bagaimana beliau membalas sumbangan dan bantuan golongan korporat dan taikun sepanjang kempennya sehinggakan mampu menolak bayaran gaji untuk jawatan tersebut.
Pada 2020, MalaysiaNow melaporkan beberapa keping gambar tular Anwar yang menarik perhatian umum menunjukkan hubungan rapatnya dengan ahli-ahli perniagaan terkemuka.
Antaranya ahli perniagaan Vinod Shekar.
Anwar dilihat menaiki sebuah jet peribadi bernama “PetraTara” dipercayai nama kepada anak-anak Vinod.
“Beliau juga perlu menjelaskan siapa yang membayar biaya rumahnya di Sungai Long? Beliau sepatutnya menjelaskan dari mana beliau mendapat duit untuk kempennya sendiri,” katanya.
PN bukan parti konservatif
Wan Saiful turut menepis dakwaan bahawa Bersatu dan PAS merupakan parti yang bergaris konservatif.
Katanya, gabungan itu membawa falsafah politik “centre right” apabila menggabungkan pandangan haluan kanan dan haluan kiri daripada parti-parti komponen PN.
“Dengan falsafah politik kanan dan politik kiri akan membawa anda beralih ke tengah.”
Katanya, tiada yang negatif dengan pandangan konservatif dalam ilmu falsafah politik moden kerana ianya mengenai mempertahankan nilai-nilai yang sedia ada dalam pasaran ekonomi yang terbuka.
“Jika anda lihat di United Kingdom, ianya selalu pertembungan antara haluan kiri dan konservatif.
“Jika di Amerika Syarikat, ianya juga melibatkan haluan kiri dari parti Democrat dan konservatif dari Republican.”
Beliau berharap agar Malaysia boleh meneruskan perbincangan mengenai ideologi dengan sihat bukan setakat melabelkan mana-mana pihak dengan dakwaan tertentu.
“Labelkan PN sebagai blok konservatif itu tidak mengapa kerana kami duduk di ‘center right’.
“Tetapi ianya mengelirukan buat Pakatan Harapan (PH) kerana setiap kali orang mengatakan mereka berhaluan kiri, mereka akan jawab dalam penafian,” katanya.
Menurut Wan Saiful antara sebab PN tidak mahu menjadi sebahagian daripada kerajaan baru di Putrajaya adalah kerana perbezaan ideologi.
Katanya, PN tidak dapat menerima untuk bekerjasama dengan pemimpin “kluster mahkamah” Umno.
"Kami berpegang kepada prinsip itu sejak dari awal lagi dan kami konsisten dengan prinsip tersebut."
Tambahnya, bukan PN yang mahu bekerjasama dengan kluster mahkamah seperti yang didakwa oleh segelintir pihak sebaliknya Anwar apabila meletakkan “individu terpalit rasuah” menjadi pemimpin utama dalam kerajaan.
"Beberapa tahun lalu saya ada gunakan istilah ‘Bangsar bubble’.
"Saya terkejut saya akan gunakan istilah ini lagi kerana betapa cepatnya ‘Bangsar bubble’ ubah pendirian daripada mengkritik kepada mengalu-alukan kluster mahkamah ini."


Ahli Parlimen Machang letak jawatan pengerusi MPOB

Ahli Parlimen Machang Ahmad Jazlan Yaakub meletakkan jawatan sebagai pengerusi Lembaga Minyak Sawit Malaysia (MPOB) hari ini.Pengerusi Umno Kelantan itu berkata, peletakan jawatannya berkuat kuasa pada 6 Januari, 2021.“Surat perletakan jawatan saya di serahkan kepada YB Mohd Khairuddin bin Aman Razali, menteri perusahaan perladangan dan komoditi di pejabat beliau sebentar tadi.“Penghargaan setinggi terima kasih saya ucapkan kepada YB Menteri di atas kepercayaan yang diberikan sepanjang saya berkhidmat sebagai pengerusi MPOB,” kata Jazlan dalam satu kenyataan hari ini.Sebelum ini media melaporkan Jazlan “mengancam” untuk melepaskan jawatan sebagai pengerusi MPOB sekiranya kerajaan Perikatan Nasional (PN) tidak meminta perkenan Yang di Pertuan Agong untuk membubarkan Parlimen.Beliau memberi tempoh sehingga hujung bulan ini bagi kerajaan membubarkan Parlimen dan menzahirkan pendirian tidak bersedia berkerjasama dengan kerajaan PN.Jazlan juga merupakan salah seorang sekutu rapat bekas presiden Umno yang terpalit rasuah, Najib Razak.


Kenyataan Apandi pada 2016 timbulkan keraguan terhadap integritinya, kata pendakwa

Mahkamah Rayuan hari ini diberitahu bahawa integriti bekas peguam negara Mohamed Apandi Ali dipersoalkan selepas beliau melepaskan Najib Razak daripada didakwa menyalahgunakan dana milik SRC International Sdn Bhd apabila bukti menunjukkan sebaliknya.Timbalan Pendakwa Raya ad-hoc V Sithambaram berhujah bagaimana Apandi yang merupakan saksi ke-14 pembelaan (DW14) mengesahkan dua carta aliran yang dipegangnya semasa sidang akhbar untuk membebaskan Najib pada 26 Januari 2016 merupakan carta aliran sama yang dikemukakan sebagai bukti semasa perbicaraan.Sithambaram berkata carta aliran yang dipegang oleh Apandi dengan jelas menunjukkan dana daripada SRC International memasuki akaun Najib bukan daripada sumbangan derma Arab sebagaimana didakwa bekas perdana menteri itu sepanjang pembelaannya.Beliau berhujah mengenai perkara ini di hadapan panel tiga hakim diketuai hakim Abdul Karim Abdul Jalil dalam pendengaran rayuan bekas perdana menteri terhadap sabitan dan hukuman penjara kerana penyalahgunaan dana RM42 juta SRC International.Dua lagi anggota panel itu, ialah hakim Has Zanah Mehat dan Vazeer Alam Mydin Meera.SRC International sebelum ini memperoleh dua pinjaman berjumlah RM4 bilion daripada Kumpulan Wang Persaraan Diperbadankan (KWAP) menerusi dua Jaminan Kerajaan (GG) yang ditandatangani Najib selaku perdana menteri dan menteri kewangan semasa dua Mesyuarat Kabinet yang berlangsung pada Ogos 2011 dan Februari 2012.“DW14 (Apandi) menyatakan bahawa beliau mengeluarkan dua siaran akhbar pada Januari 2016 mengarahkan siasatan Suruhanjaya Pencegahan Rasuan Malaysia (SPRM) terhadap perayu ditutup kerana DW14 berpuas hati antara lain tiada bukti menunjukkan perayu menyalahgunakan kedudukannya untuk meluluskan GG pinjaman RM4 bilion kepada SRC daripada Kumpulan Wang Persaraan Diperbadankan (KWAP).“Bukti itu dengan jelas menunjukkan dana RM42 juta yang dimasukkan ke dalam akaun bank perayu adalah daripada SRC dan bukan daripada sumbangan derma Arab atau daripada mana-mana sumber.“Bukti ini menimbulkan keraguan ke atas integriti penemuan DW14 bahawa perayu tidak bersalah dalam kesalahan yang sedang disiasat SPRM,” kata Sithambaram.Pendakwa itu berkata semasa pemeriksaan balas, Apandi bersetuju keputusan yang diambilnya melepaskan Najib berdasarkan fakta yang ada dalam kertas siasatan pada 26 Januari 2016.“Keputusan Apandi untuk melepaskan perayu adalah berdasarkan penemuan fakta bahawa perayu tidak mempunyai pengetahuan mengenai kesalahan dilakukannya pada rumusan siasatan SRC sebelum itu,” katanya.Sithambaram berkata kebiasaannya setiap keputusan mahkamah tidak berdasarkan pendapat mana-mana individu tetapi berdasarkan bukti yang dikemukakan dalam mahkamah.Terdahulu, Sithambaram berkata penubuhan SRC tiada kena mengena dengan kepentingan negara tetapi sebaliknya disengajakan dan rancangan yang dibuat dengan perhitungan teliti oleh Najib untuk manfaat peribadi.“Ia kelihatan seperti satu ‘scam’,” katanya.Pada 28 Julai tahun lepas Mahkamah Tinggi Kuala Lumpur menjatuhkan hukuman 12 tahun penjara dan denda RM210 juta ke atas Najib setelah beliau didapati bersalah terhadap tujuh pertuduhan pecah amanah, pengubahan wang haram dan penyalahgunaan kuasa melibatkan dana RM42 juta SRC International.Pendengaran rayuan disambung Isnin ini.


Kontrak CEO LHDN ditamatkan

Kerajaan memendekkan kontrak perkhidmatan Ketua Pegawai Eksekutif Lembaga (CEO) Hasil Dalam Negeri (LHDN) Sabin bin Samitah, berkuat kuasa 19 Oktober 2021. LHDN berkata pemendekan kontrak perkhidmatan tersebut adalah bagi membolehkan beliau menceburi bidang lain yang bersesuaian dengan minat beliau.“LHDN merakamkan setinggi-tinggi penghargaan kepada Sabin bin Samitah atas sumbangan bakti selama beliau berkhidmat di LHDN dan mengucapkan selamat maju jaya kepada beliau,” kata LHDN dalam satu kenyataan hari ini.Sabin dilantik sebagai CEO LHDN ketika pentadbiran Najib Razak, namun baru-baru ini menjadi sasaran bekas perdana menteri itu yang menuduh beliau menyalahgunakan kuasa.Bulan lalu, Najib membuat laporan polis terhadap Sabin, mengatakan beliau memiliki bukti “ahli politik tertentu” menjadi dalang di sebalik tindakan LHDN terhadap beliau berhubung tunggakan cukai bernilai RM1.7 bilion.Beberapa minit selepas pengumuman tersebut, jurucakap agensi cukai tersebut berkata ia menarik semula kenyataannya.“Siaran media yang lebih lengkap dengan pemakluman CEO baharu akan dikeluarkan dalam masa terdekat,” katanya.Ketika dihubungi, kementerian kewangan yang menguruskan LHDN juga turut enggan memberikan ulasan berkenaaan perkara tersebut.Bagaimanapun, jurucakapnya memaklumkan kepada MalaysiaNow sebuah kenyataan media baru akan dikeluarkan.


PKR gagal pujuk kumpulan Azmin sokong Anwar sebagai calon PM

Beberapa percubaan giat dijalankan Anwar Ibrahim untuk berunding dengan sekumpulan ahli Parlimen yang keluar dari PKR tahun lalu gagal dalam objektif bagi mengalihkan sokongan mereka kepada ketua pembangkang tersebut, MalaysiaNow kini dapat mengesahkan.Difahamkan bekas ahli-ahli Parlimen PKR yang kini menjadi sebahagian daripada anggota pentadbiran kerajaan menolak dengan tegas rayuan yang dilakukan beberapa utusan Anwar bagi berunding dengan mereka secara tertutup.Salah satu pertemuan berlaku “minggu lalu”, kata pembantu kepada salah seorang ahli Parlimen PKR dengan syarat tidak dinamakan.Pembantu itu turut mendedahkan bagaimana beberapa “pasukan perunding” ditugaskan berhubung dengan bekas ahli-ahli Parlimen PKR yang menyokong Langkah Sheraton tahun lalu sehingga menyebabkan Pakatan Harapan (PH) tumbang dari pentadbiran kerajaan.Ketika ditanya apakah ahli Parlimen yang disasarkan termasuk Mohamed Azmin Ali dan Zuraida Kamaruddin; yang dilabel “pengkhianat” oleh parti itu selepas memimpin kira-kira 12 orang ahli Parlimen keluar dari PKR, mengurangkan jumlah sokongan parlimen parti itu kepada kerajaan PH, pembantu itu menjawab, “Ya”.“Dan ini berlaku ketika pasukan rundingan lain memberitahu cerita berbeza kepada ahli Parlimen lain bahawa parti mahu terima semula mereka semua kecuali Azmin dan Zuraida.”Beberapa pertemuan itu berlaku selepas sebilangan pemimpin PKR diarahkan untuk mendapatkan jumlah sokongan yang diperlukan lebih awal sebelum Perdana Menteri Muhyiddin Yassin meletakkan jawatan dan seterusnya membenarkan Yang di-Pertuan Agong menilai sokongan kepada calon-calon perdana menteri.Difahamkan, beberapa pemimpin DAP tidak senang dengan kemasukan sekitar 15 ahli Parlimen Umno yang terpalit skandal rasuah seperti bekas perdana menteri Najib Razak dan Ahmad Zahid Hamidi.Semalam, MalaysiaNow melaporkan PKR dan Anwar bergantung kepada sokongan sekumpulan ahli Parlimen Umno yang menarik sokongan terhadap Muhyiddin bagi memberi peluang kepada Anwar memiliki jumlah sokongan yang diperlukan bagi menjadi perdana menteri.“Namun akhirnya, tiada seorang pun bekas ahli-ahli Parlimen yang keluar dari PKR itu setuju untuk kembali. Itu adalah satu hal yang memang sudah dijangka jika dilihat dengan penolakan keras mereka dengan cara Anwar menguruskan parti,” kata sumber itu.


Jalan dimakan rasuah

Dua tahun lalu, kerajaan Alam Boleh ingin membina jalan raya di Kampung Datuk.Maka kerajaan Alam Boleh mengeluarkan tender untuk dibida.Ramai yang membidanya kerana projek itu lumayan.Namun, untuk satu-satu kontraktor berjaya membida projek itu, banyak belanja yang perlu digunakan untuk menggembirakan mereka yang diberi kuasa meluluskannya.Sebahagian belanja adalah termasuk komisyen kepada mereka yang diberi kuasa membuat kelulusan dan juga orang tengah yang menjadi jambatan kepada mereka yang diberi kuasa.Oleh kerana itu, kontraktor terpaksa mencari jalan untuk mengurangkan kos pembinaan.Antara cara yang paling lazim ialah mencari kontraktor yang sanggup menerima kontrak itu pada harga yang lebih rendah.Kontraktor pertama akan mendapat untung atas angin.Kontraktor yang sanggup menerima kontrak yang lebih rendah pula perlu mencari jalan membina jalan raya tersebut pada kos yang lebih rendah agar keuntungan perniagaan masih ada.Hasilnya, jalan raya yang sepatutnya dibina dengan ketahanan 10 tahun dibina dengan ketahanan tiga tahun dengan menggunakan barangan mentah yang tidak menepati spesifikasi yang dijanjikan demi mengurangkan kos.Namun begitu, mengapa jalan raya cepat berlubang walaupun hanya selepas setahun dibina?Ini kerana jalan raya yang tidak dibina mengikut spesifikasi itu terpaksa berdepan dengan mudarat yang lebih berat.Lori-lori yang melebihi muatan yang dibenarkan dibiarkan lalu-lalang di atas jalan raya tanpa sekatan.Sepatutnya ada sekatan, tapi duit menyebabkan sekatan itu dibolosi dengan mudah.Pegawai-pegawai bergaji rendah diletakkan menjaga sekatan lori-lori yang dimiliki para peniaga jutawan.Bagaimanakah mereka mungkin terdaya untuk melawan godaan yang ditawarkan para peniaga jutawan untuk melepaskan lori-lori yang terlebih muatan?Akhirnya, kerajaan Alam Boleh terpaksa mengeluarkan tender baru untuk memperbaiki jalan raya yang baru berusia setahun, yang sepatutnya bertahan 10 tahun.Itu hanya cerita jalan raya. Belum lagi yang lain-lain.Rakyat Alam Boleh sering bertanya ke manakah duit cukai mereka. Kerajaan Alam Boleh pula bingung mengapa duit sentiasa tidak cukup setiap kali rakyatnya meminta bantuan.Jalan raya berlubang itulah jawapannya.Tak perlu buat macam tidak tahu.Sebenarnya semua tahu, malah ramai berharap dapat terlibat bersama menikmati jalan berlubang rezeki lumayan ini.Betul tak? Jangan tipulah.


Shafee dibayar RM1,000 sebagai TPR bagi kes rayuan liwat Anwar, kata saksi

Mahkamah Tinggi diberitahu bahawa Muhammad Shafee Abdullah hanya menerima bayaran berjumlah RM1,000 sebagai timbalan pendakwa raya (TPR) dalam kes rayuan liwat membabitkan Anwar Ibrahim.Perkara itu disahkan Penolong Penguasa di Cawangan Siasatan D, Ibu Pejabat Suruhanjaya Pencegahan Rasuah Malaysia, Putrajaya, Zulfaqar Mohd Khalil, 29, pada hari keempat perbicaraan kes peguam itu yang didakwa menerima wang hasil kegiatan haram berjumlah RM9.5 juta daripada Najib Razak dan dua pertuduhan membuat penyataan palsu kepada Lembaga Hasil Dalam Negeri (LHDN).Semasa disoal balas peguam Harvinderjit Singh, saksi pendakwaan kelima itu berkata berdasarkan penyataan rakaman percakapan, Shafee menjelaskan bahawa yuran guaman yang dipersetujui di antara beliau dan kerajaan Malaysia adalah RM1,000 bagi kes berkenaan.Harvinderjit: Menurut perjanjian bertarikh 19 Julai 2013, anak guam saya hanya diberikan RM1,000 untuk mengendalikan rayuan kes Anwar. Beliau juga menjelaskan bahawa pemberian cek RM9.5 juta daripada Najib tiada kaitan dengan pelantikannya sebagai timbalan pendakwa raya dalam kes rayuan liwat berkenaan. Adakah ia dirakam dalam percakapan beliau?Zulfaqar: Ya, betul.Harvinderjit: Oleh sebab ada dakwaan (RM9.5 juta adalah yuran guaman untuk kes liwat Anwar), Muhammad Shafee sendiri membawa kenyataan media dan surat daripada Jabatan Peguam Negara bagi menyangkal dakwaan berkenaan. Ini adalah usaha anak guam saya dalam memberi penjelasan mengenai dakwaan itu?Zaulfaqar: Ya.Pada 11 Mac 2015, bekas Menteri di Jabatan Perdana Menteri Nancy Shukri memberitahu Dewan Rakyat bahawa Shafee menerima bayaran berjumlah RM1,000 sebagai timbalan pendakwa raya dalam kes Anwar.Sementara itu, bekas bendahari Majlis Peguam Malaysia N. Ravindran, 56, memberitahu mahkamah bahawa selepas 2010 sehingga sekarang, semua perkhidmatan yang diberikan oleh peguam harus diisytiharkan pada tahun perkhidmatan itu diberikan walaupun peguam tersebut tidak menerima bayaran daripada anak guam.“Dua pekeliling bertarikh 15 Februari 2008 dan 3 September 2008 telah die-mel kepada Muhammad Shafee. Pekeliling itu adalah berkaitan perkhidmatan yang diberi oleh peguam untuk fi hendaklah diisytiharkan pada tahun perkhidmatan diberikan kecuali perkhidmatan secara pro bono,” kata saksi pendakwaan keenam itu.Pada 13 September 2018, Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh Najib yang dimasukkan ke dalam akaun CIMB Bank Berhad miliknya.Beliau didakwa menerima cek RM4.3 juta pada 13 September 2013 dan RM5.2 juta pada 17 Februari 2014.Shafee dituduh melakukan kedua-dua kesalahan itu di CIMB Bank Bhd, Taman Tunku, Bukit Tunku mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.Beliau didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim di sini pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.Perbicaraan di hadapan hakim Muhammad Jamil Hussin akan bersambung pada 14 Oktober dengan Ravindran akan disoal balas oleh peguam Harvinderjit.


Kerajaan pertimbang pengeluaran KWSP bulanan secara mandatori pada usia 55 tahun

Anwar Ibrahim berkata kerajaan terbuka dengan cadangan Kumpulan Wang Simpanan Pekerja (KWSP) untuk menjadikan pilihan pengeluaran secara berkala atau bulanan yang sebelum ini secara sukarela kepada mandatori apabila mencecah usia persaraan 55 tahun.
Perdana menteri berkata, cadangan tersebut ketika ini berada di peringkat akhir.
Bagaimanapun, katanya ia perlu mengambil kira beberapa kekangan termasuk jumlah simpanan yang terlalu kecil dalam kalangan pencarum.
“(Cadangan pengeluaran mandatori) itu masih di peringkat akhir. Saya tiada keberatan (dengan cadangan tersebut).
“(Ketua Pegawai Eksekutif KWSP) Amir Hamzah Azizan kata ada beberapa kekangan terutama dalam kalangan ahli yang jumlahnya (simpanan) sikit,” katanya.
Beliau berkata kepada pemberita ketika ditemui selepas melancarkan versi baru aplikasi i-Akaun KWSP pada Persidangan Kesejahteraan Sosial Antarabangsa ke-10 2023 (ISWC 2023) di Kuala Lumpur hari ini.
Semalam, Amir dilaporkan berkata pengeluaran secara berkala itu dilihat mampu memberi peluang kepada ahli untuk menguruskan wang persaraan dengan lebih baik.
Beliau berkata pengeluaran berkala atau secara bulanan itu juga memberi peluang kepada ahlinya terus menikmati dividen tahunan dengan baki simpanan yang ada.


Umno mungkin tubuh kerajaan bersama PH di Perak, kata Zahid

Presiden Umno Ahmad Zahid Hamidi tidak menolak kemungkinan menubuhkan kerajaan baru di Perak bersama Pakatan Harapan (PH) yang dianggotai DAP, Amanah dan PKR susulan kenyataan dikeluarkan Bersatu dan PAS sebelum ini.Zahid berkata, Umno mengambil kira semua pertimbangan politik agar kerajaan yang akan terbentuk di Perak lebih kukuh dukungannya.“Kita tahu kenyataan Setiausaha Agung PAS dan Bersatu, jadi satu pendekatan akan diambil oleh Umno dan Barisan Nasional (BN) bagi menentukan pembentukan kerajaan baru,” kata ahli Parlimen Bagan Datuk itu ketika ditemui pemberita di perkarangan Istana Kinta di Ipoh hari ini.“Oleh itu, saya akan kemukakan cadangan nama kepada Sultan Perak untuk perkenan Tuanku dan Tuanku yang akan tentukan secara mutlak.“Kerana, itu kuasa Tuanku sepenuhnya bagi menentukan siapa yang akan diperkenankan sebagai menteri besar Perak yang baru.”Pada Jumaat, Setiausaha Agung PAS Takiyuddin Hassan berkata parti itu menetapkan untuk tidak menyertai usaha pembentukan kerajaan negeri Perak yang baru sementara Setiausaha Agung Bersatu Hamzah Zainuddin berkata, pihaknya kesal dengan tindakan Umno menyingkirkan timbalan presiden partinya Ahmad Faizal Azumu sebagai menteri besar.Zahid berkata, Umno dan BN akan melihat segala kemungkinan yang ada, termasuk bekerjasama dengan parti-parti dalam PH seperti DAP, Amanah dan PKR.“Kita akan lihat semua kemungkinan. Saya sebutkan, seboleh mungkin kita kekalkan jajaran terdahulu, tetapi kalau itu kita tidak dapat lakukan, tentu ada penyesuaian yang harus dilakukan untuk penjajaran yang baru.“Semua kemungkinan akan ada. Itu tertakluk kepada keputusan muktamad oleh pihak parti,” katanya.Zahid berkata, Umno dan BN akan melihat segala kemungkinan yang ada, termasuk bekerjasama dengan parti-parti dalam PH seperti DAP, Amanah dan PKR.Zahid berkata mesyuarat Badan Perhubungan Umno Perak malam tadi dihadiri semua ahli Dewan Undangan Negeri (Adun) Umno.“Dan, perbincangan dengan parti-parti lain di negeri Perak diadakan oleh pemimpin-pemimpin Umno and BN Perak. Manakala saya akan adakan perbincangan di peringkat pusat,” katanya.Zahid berkata selepas perbincangan dapat dimuktamadkan, Umno akan mengemukakan nama calon menteri besar Perak yang baru.Jumaat lepas Faizal gagal memperoleh sokongan majoriti Adun dalam usul keyakinan terhadap menteri besar yang dikemukakan pada sidang DUN Perak.Dalam undian sulit yang dijalankan, Faizal yang juga Adun Chenderiang, hanya mendapat 10 undi, berbanding 48 menolak manakala satu berkecuali.DUN Perak merangkumi 25 Adun BN yang kesemuanya daripada Umno, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi.


RUU anti lompat parti tak terpakai kepada ahli Dewan Negara, kata PM

Peruntukan larangan bertukar parti melalui Rang Undang-Undang Perlembagaan (Pindaan) (No. 3) 2022 tidak terpakai kepada ahli Dewan Negara, kata Perdana Menteri Ismail Sabri Yaakob.
Perdana Menteri ketika membentangkan rang undang-undang itu di Dewan Negara hari ini berkata perkara itu dipersetujui oleh jawatankuasa pilihan khas setelah mempertimbangkan beberapa pandangan.
“Ini kerana ahli Dewan Negara dibahagikan kepada dua kategori iaitu ahli Dewan Negara yang dilantik oleh Yang di-Pertuan Agong dan ahli Dewan Negara yang dipilih oleh negeri berdasarkan keahlian sebagai ahli Dewan Undangan Negeri (Adun) yang mewakili parti politik masing-masing.
“Oleh yang demikian, peruntukan larangan bertukar parti pada peringkat ini tidak terpakai ke atas ahli Dewan Negara mengambil kira beberapa aspek penting isu perundangan ini di peringkat negeri selain memerlukan perundingan dan perkenan daripada Yang di-Pertuan Agong untuk ahli Dewan Negara yang dilantik oleh Yang di-Pertuan Agong,” katanya.
“ahli Dewan Negara dan semua pihak yang berkepentingan sewajarnya diperjelaskan melalui sesi libat urus terlebih dahulu sebelum pindaan Perlembagaan berkaitan pindah parti yang melibatkan ahli Dewan Negara. Jadi kita akan bincang dengan ahli Dewan Negara,” katanya


Najib petik berita palsu berhubung kampus MIT Indonesia ketika senaraikan ‘pencapaian’ jadikan Malaysia hab pendidikan

Laporan berita dikongsi Najib Razak yang mengatakan Massachusetts Institute of Technology (MIT) akan membuka kampusnya bersama sebuah universiti terkemuka China di Indonesia adalah palsu, susulan kenyataan yang dikeluarkan universiti berprestij Amerika Syarikat (AS) itu menafikan dakwaan yang diterbitkan media Indonesia.Ketika memetik laporan itu, bekas perdana menteri itu berkata keputusan MIT dan Tsinghua University untuk membina kampusnya di Bali menunjukkan dua universiti terkemuka dunia itu lebih memilih Indonesia berbanding Malaysia sambil menambah ia adalah satu perkara yang mengecewakan ketika negara dalam usaha menjadi sebuah hab pendidikan antarabangsa.Beliau turut berkata sepanjang beliau memegang jawatan menteri pendidikan dan perdana menteri, sejumlah 11 universiti luar membina kampusnya di Malaysia.“Ratusan ribu anak Malaysia mendapat manfaat disamping menjimat kos pendidikan mereka. “Tapi rancangan ini seperti terhenti selepas PRU14,” katanya dalam sebuah hantaran Facebook semalam dan menambah rancangan untuk menjadikan Malaysia sebagai pusat pendidikan terhenti selepas tumbang pada 2018.Najib berkata idea bekas perdana menteri Dr Mahathir Mohamad untuk membawa universiti Jepun ke Malaysia juga tidak menerima tindakan susulan.“Jadi, saya harap menteri pendidikan hari ini akan berusaha untuk menarik Universiti Tsukuba dan lain-lain universiti terkenal dunia untuk mendirikan kampus di Malaysia agar negara teruskan hasrat bagi menjadi hab pendidikan antarabangsa serta menaikkan modal insan negara.”Bagaimanapun, MIT menafikan laporan tersebut.Dalam sebuah respons terhadap dakwaan yang dibuat media Indonesia, MIT berkata ia tidak pernah menandatangani sebarang kerjasama dengan Tsinghua University untuk membina kampus di Bali, sambil menambah pihaknya tidak mempunyai kaitan dengan kompleks univerisiti yang sedang dibina di pulau peranginan itu.Disember lalu, bekas gabenor Bali Made Mangku Pastika memberitahu media bahawa sebuah universiti teknologi sedang dibina dengan kerjasama dua universiti.Difahamkan, universiti yang dinamakan Upaya Indonesi Damai itu akan dirasmikan Presiden Joko Widodo sekitar pertengahan tahun ini.Dalam pada itu, pemeriksaan turut menunjukkan bahawa MIT sudah menjalin sebuah bentuk kerjasama pendidikan dengan Malaysia yang membawa kepada penubuhan Asia Business School (ASB), sebuah kerjasama antara Bank Negara dan MIT Sloan School of Management.Fakulti ASB dan ahli lembaganya turut terdiri daripada ahli akademik terkemuka Amerika, termasuk pengasas MIT Sloan Charles Fine, Athanasios Orphanides dan Richard Schmalensee serta Davids Schmittlein.


1,937 kes baru Covid-19, 823 di Selangor

Sebanyak 1,937 kes baru Covid-19 dikesan hari ini termasuk dua jangkitan import, menjadikan angka keseluruhan penularan dalam negara berjumlah 82,246 kata Ketua Pengarah Kesihatan Dr Noor Hisham Abdullah.Katanya, sebanyak 911 pesakit pulih dan dibenarkan pulang, menjadikan jumlah keseluruhan angka sembuh 68,084 kes atau 82.8%.“Selangor melaporkan jumlah kes harian tertinggi iaitu sebanyak 823 kes atau 42.5%. Sebanyak 714 kes (86.8%) dilaporkan daripada kluster-kluster dan saringan kontak rapat.“Sabah merekodkan 429 kes (21.1%) dan Kuala Lumpur sebanyak 238 (12.3%),” katanya dalam satu kenyataan.Noor Hisham berkata, kes aktif kini berjumlah 13,751 dengan 121 pesakit di tempatkan di Unit Rawatan Rapi termasuk 66 memerlukan bantuan alat pernafasan.“Dukacita dimaklumkan terdapat sembilan lagi kematian dilaporkan menjadikan jumlah mangsa yang maut meningkat kepada 411 orang,” katanya.Terdapat tiga lagi kluster baru dikesan membabitkan Kluster Bukit Gemok di daerah Tawau di Sabah, Kluster Tapak Bina Cendana di Lembah Pantai, Titiwangsa dan Cheras serta Kluster Dang Mutiara melibatkan daerah Gombak (Selangor), Dungun dan Kemaman (Terengganu).


PN menang besar di Padang Serai, BN pertahan Tioman

Perikatan Nasional (PN) menambah satu lagi kerusi Parlimen dalam pilihan raya Padang Serai hari ini yang tertangguh, dilihat sebagai referendum kepada kerajaan campuran diketuai Perdana Menteri Anwar Ibrahim.
Calon PN Azman Nasrudin menang dengan majoriti 16,260 undi, menewaskan pencabar utama Mohamad Sofee Razak dari Pakatan Harapan (PH), termasuk dua calon lain yang hilang deposit.
Azman menerima 51,637 undi, manakala Sofee menerima 35,377 undi.
Sementara itu, calon Barisan Nasional (BN) C Sivaraj menerima 2,983 undian, walaupun beliau menarik diri selepas kertas undi dicetak.
Sementara di kerusi Dewan Undangan Negeri (DUN) Tioman, BN menang tipis mengalahkan pencabar terdekat PN, menambah satu lagi kerusi bagi kerajaan campuran BN-PH di Pahang.
Calon BN Mohd Johari Hussain mengalahkan calon PN Nor Idayu Hashim dengan majoriti 573 undi.


Kerajaan peruntuk RM493 juta kekalkan rebat elektrik 2 sen

Kerajaan hari ini mengumumkan peruntukan RM493 juta melalui dana Kumpulan Wang Industri Elektrik (KWIE) bagi membiayai pemberian rebat tambahan sebanyak 0.87 sen/kWj sekali gus mengekalkan rebat elektrik sebanyak 2 sen bagi pemilik akaun TNB Sabah dan semenanjung bermula 1 Julai hingga 31 Disember.Menteri Tenaga dan Sumber Asli Shamsul Anwar Nasarah berkata kos Imbalance Cost Pass-Through (ICPT) yang perlu diselaraskan adalah berjumlah RM638.98 juta. Ini bermakna bahawa kadar rebat elektrik yang boleh dilepaskan kepada pengguna ialah sebanyak 1.13 sen/kWj berbanding kadar rebat bagi tempoh Januari hingga Jun 2021 iaitu 2 sen/kWj.“Walau bagaimanapun, dengan mengambil kira cabaran dan kesukaran yang dihadapi oleh rakyat berikutan pelaksanaan perintah kawalan pergerakan yang dikuatkuasakan bagi mengekang penularan pandemik Covid 19, kerajaan telah bersetuju untuk membiayai pemberian rebat tambahan sebanyak 0.87 sen/kWj yang melibatkan peruntukan sebanyak RM493 juta melalui dana KWIE.“Pemberian rebat tambahan ini membolehkan semua pemilik akaun TNB menikmati purata diskaun sebanyak 5% bagi tempoh tersebut,” kata Shamsul dalam sidang media hari ini.Selain itu, beliau turut berkata pengguna-pengguna di Kulim High Technology Park (KHTP) yang mendapat bekalan elektrik dari NUR Power Sdn Bhd juga akan diberikan rebat elektrik sebanyak 2 sen/kWj kepada pengguna bukan domestik bagi tempoh 1 Julai hingga 31 Disember 2021.“Ini merupakan kali pertama pengguna bukan domestik di KHTP menikmati rebat elektrik sejak mekanisme penetapan tarif Incentive-Based Regulations dilaksanakan pada tahun 2017.Menurutnya, pemberian rebat ini dilaksanakan berikutan berlakunya penurunan harga bahan api gas dan bekalan elektrik pukal Tenaga Nasional Berhad (TNB) pada separuh tahun pertama 2021 serta penjimatan daripada pelarasan kos sebenar bahan api bagi tempoh Julai hingga Disember 2020.Dalam pada itu, Shamsul berkata selain pembiayaan rebat tambahan ini, kerajaan turut bersetuju untuk memberi diskaun bil elektrik secara bersasar kepada pengguna domestik dan bukan domestik bagi tempoh Julai hingga September 2021 untuk negeri-negeri semenanjung dan Sabah.“Justeru apa yang saya umumkan hari ini berbeza berbanding diskaun. Namun penting kerana Kerajaan telah bersetuju membelanjakan RM493 juta agar tidak berlaku kenaikan tarif elektrik, dan mengekalkan sebagaimana sekarang,” jelasnya.Shamsul berkata butiran lanjut mengenai inisiatif terbaru kerajaan ini akan diumumkan Perdana Menteri Muhyiddin Yassin.


Hak Adun Pasir Bedamar buat ujian air kencing kedua, kata polis

Adalah hak seorang Ahli Dewan Undangan negeri (Adun) Perak untuk membuat ujian kedua air kencingnya, selepas ujian pertama didapati mendapati positif dadah ketika ditahan di sebuah pusat hiburan di Perai, dekat sini 13 Januari lepas.Namun Ketua Jabatan Siasatan Jenayah Narkotik (JSJN) Pulau Pinang Mustafa Kamal Gani Abdullah berkata pihaknya tidak boleh menguna pakai keputusan tersebut, walaupun ujian kedua air kencing yang dibuat oleh lelaki berusia 54 tahun itu, negatif.“Polis masih menunggu laporan patologi sampel air kencing Adun itu bagi memastikan sama ada ia negatif atau positif, selepas dapat keputusan baru kita tahu macam mana (negatif atau positif), kami juga sedang melengkapkan kertas siasatan kes itu.“Berdasarkan laporan berita, beliau telah membuat ujian kedua air kencingnya di sebuah klinik swasta dan ia negatif, itu adalah haknya (untuk buat ujian kedua), siasatan kami berdasarkan keputusan patologi yang dijangka diperoleh dalam tempoh satu hingga tiga bulan,” katanya ketika dihubungi Bernama hari ini.Ahli Dewan Undangan Negeri Pasir Bedamar Terence Naidu, mendakwa ujian kedua air kencing yang dilakukan di sebuah klinik swasta – Klinik 02 di Pulau Pinang didapati negatif.Peguamnya Ramkarpal Singh dalam satu kenyataan dilaporkan berkata ujian itu dilakukan pada 15 Januari lepas, sehari selepas dia dibebaskan dengan jaminan polis dan berdasarkan perkembangan tersebut, siasatan lanjut perlu dibuat oleh pihak polis dengan kadar segera, demi kepentingan dan keadilan kepada Terence.Mengulas lanjut, Mustafa berkata polis memang menjalankan siasatan lanjut berhubung kes itu termasuk laporan polis dibuat Adun tersebut, yang mendakwa minumannya telah dicampur dengan dadah dan ditambah semasa beliau ke tandas di ruang karaoke.“Polis menjalankan siasatan selengkap-lengkapnya sebelum kertas siasatan disiapkan, dihantar kepada DPP (timbalan pendakwa raya) untuk tindakan lanjut,” katanya.Beliau berkata pihaknya juga masih menunggu laporan patologi 35 lagi individu, termasuk dua anggota polis yang turut positif ketika ditahan dalam serbuan pukul 9 malam tersebut.Dua anggota polis yang ditahan dalam serbuan itu adalah anggota polis dari Ibu pejabat Polis Kontinjen Perak dan Pulau Pinang.Dalam serbuan kira-kira pukul 9 malam di sebuah pusat hiburan di Perai itu, seramai 48 individu ditahan dengan 36 daripadanya berkaitan kes narkotik manakala 12 lagi berkaitan kes jenayah.


Pendakwaan gulung hujahan, peguam Najib pilih tidak berhujah

Pihak pendakwaan hari ini selesai mengemukakan hujahannya dalam rayuan terakhir Najib Razak untuk mengenepikan sabitan dan hukuman penjara ke atasnya bagi kesalahan penyelewengan RM42 juta milik dana SRC International Sdn Bhd di Mahkamah Persekutuan di Putrajaya.
Timbalan pendakwa raya ad hoc V Sithambaram mengakhiri hujahannya pada 4.00 petang di hadapan panel lima hakim diketuai Ketua Hakim Negara Tengku Maimun Tuan Mat.
"Kami (pendakwaan) selesai mengemukakan hujahan kami," kata Sithambaram.
Tengku Maimun kemudian menetapkan 23 Ogos untuk meneruskan pendengaran rayuan itu.
Ketika ini, peguam utama Najib, Hisyam Teh Poh Teik berdiri dan berkata: "Saya tidak akan membuat sebarang penghujahan."
Tengku Maimun: Bukan secara lisan pun?
Hisyam: Bukan secara lisan.
Tengku Maimun: Tidak mengapa. Kami akan tunggu… pada Selasa (23 Ogos) dan kita tengok macam mana. Kamu ada tiga hari (Sabtu, Ahad dan Isnin). Jangan beritahu kami bahawa kamu tidak bersedia untuk berhujah bagi mana-mana 94 alasan dalam petisyen rayuan. Tidak mengapa jika tidak bersedia untuk memfailkan hujahan bertulis. Boleh berhujah secara lisan.
Hisyam: Saya tidak akan membuat hujahan.
Tengku Maimun: Terpulang kepada kamu. Dalam rekod kamu adalah peguam. Kita tunggu Selasa ini.
Sebelum pihak pendakwaan menyelesaikan hujahannya, Hisyam memohon penangguhan prosiding rayuan itu sehingga Khamis ini kerana mempunyai kes lain pada Selasa dan Rabu.
Ketua Hakim Negara itu sekali lagi dengan tegas berkata seperti yang telah dinyatakan berkali-kali, tiada penangguhan ke atas rayuan itu.
"Kita akan meneruskan seperti yang dijadualkan," katanya.
Hari ini adalah hari kedua panel lima hakim termasuk Hakim Besar Sabah dan Sarawak Abang Iskandar Abang Hashim dan hakim Mahkamah Persekutuan Nallini Pathmanathan, Mary Lim Thiam Suan dan Mohamad Zabidin Mohd mendengar rayuan terakhir Najib itu.
Semalam, mahkamah menolak permohonan Hisyam untuk menarik diri daripada mewakili Najib dan mengarahkan pendakwaan berhujah terlebih dahulu.
Pada 28 Julai 2020, hakim Mahkamah Tinggi Mohd Nazlan Mohd Ghazali, yang kini Hakim Mahkamah Rayuan, menjatuhkan hukuman penjara 10 tahun terhadap Najib bagi setiap tiga pertuduhan pecah amanah jenayah (CBT) dan setiap tiga pertuduhan pengubahan wang haram, dan penjara 12 tahun serta denda RM210 juta (jika gagal bayar, penjara lima tahun) bagi pertuduhan menyalahgunakan kedudukan.
Bagaimanapun, Najib hanya perlu menjalani hukuman penjara 12 tahun kerana hakim itu mengarahkan semua hukuman penjara berjalan serentak.
Tahun lepas, Mahkamah Rayuan mengekalkan keputusan Mahkamah Tinggi selepas menolak rayuan Najib untuk mengetepikan sabitan dan hukuman penjara serta denda.


SPRM selesai soal Tengku Zafrul

Bekas menteri kewangan Tengku Zafrul Aziz sudah disoal siasat Suruhanjaya Pencegahan Rasuah Malaysia (SPRM), MalaysiaNow diberitahu.
Difahamkan, Tengku Zafrul yang juga menteri perdagangan antarabangsa dan industri ketika ini, dipanggil semalam sebagai sebahagian daripada siasatan yang dikaitkan dengan kontrak yang diberikan di bawah JanaWibawa, program pasca Covid-19 untuk membantu kontraktor Bumiputera yang mendapat penilaian tinggi yang terjejas akibat wabak itu.
Ini berlaku beberapa hari selepas bekas perdana menteri dan Presiden Bersatu Muhyiddin Yassin turut dipanggil SPRM bagi merakamkan kenyataannya.
Muhyiddin, yang juga pengerusi Perikatan Nasional (PN), berulang kali menafikan salah laku yang didakwa oleh pemimpin PKR dan Umno termasuk Perdana Menteri Anwar Ibrahim, sambil menyatakan berkata siasatan akan menunjukkan rekod kewangan Bersatu adalah teratur.
Matlamat utama JanaWibawa adalah untuk mempercepatkan kelulusan projek bagi mengurangkan kesan sekatan pergerakan susulan Covid-19 terhadap sektor pembinaan.
Minggu lalu, MalaysiaNow melaporkan bahawa pada 2020, kementerian kewangan, yang ketika itu diterajui oleh Tengku Zafrul, mencadangkan syarikat yang membida projek di bawah JanaWibawa dinilai oleh Pejabat Perdana Menteri (PMO).
Cadangan itu bagaimanapun ditolak oleh Muhyiddin, yang berkata adalah tidak wajar untuk PMO menilai syarikat, dan mengarahkan kementerian kewangan untuk memberikan penilaian kepada syarikat yang bersaing bagi mendapatkan kontrak tersebut.


4 kanak-kanak tadika maut ditikam di Brazil

Sekurang-kurangnya empat kanak-kanak maut akibat ditikam dalam kejadian serangan di sebuah tadika di selatan Brazil pada Rabu, menurut pegawai tempatan.
Mangsa yang maut termasuk tiga kanak-kanak lelaki dan seorang perempuan berusia empat hingga tujuh tahun.
Beberapa kanak-kanak turut cedera dalam kejadian yang berlaku di bandar Blumenau di Santa Catarina.
Penyerang berusia 25 tahun itu kemudian menyerah diri kepada pihak berkuasa.
Menurut polis, selepas menikam kanak-kanak berkenaan penyerang dikatakan menunggang motosikal ke balai polis untuk menyerah diri.
"Saya datang untuk melaporkan bahawa saya telah melakukan jenayah," kata lelaki itu, menurut polis, lapor Xinhua.
Presiden Luiz Inacio Lula da Silva menyifatkan kejadian itu sebagai "keganasan" dan bersolidariti dengan keluarga mangsa.
Gabenor Santa Catarina Jorginho Mello turut mengisytiharkan seluruh negeri akan berkabung selama tiga hari.
Serangan itu berlaku hanya beberapa hari selepas seorang remaja menikam seorang guru hingga mati dan mencederakan empat yang lain di sebuah sekolah awam di Sao Paulo.


Negeri Sembilan pertimbang wajibkan pelitup muka jika kes meningkat

Kerajaan Negeri Sembila mempertimbang untuk mewajibkan semula pemakaian pelitup muka terutama di kawasan tertutup sekiranya kes Covid-19 di negeri itu  menunjukkan peningkatan mendadak.
Menteri Besar Aminuddin Harun berkata ia sebagai langkah pencegahan awal supaya perkara lebih buruk tidak berlaku namun ketika ini, kes Covid-19 di negeri itu masih dalam keadaan terkawal.
“Tempat yang kita wajibkan mungkin di jabatan kerajaan dan sekolah tetapi itu kalau kes naik mendadak… keadaan sekarang masih terkawal dan kita antara negeri terendah kes Covid-19,” katanya kepada pemberita selepas merasmikan Negeri Sembilan Command Center (NeSCOM) di sini hari ini.
Bagaimanapun, beliau berkata kerajaan negeri akan mewajibkan pemakaian pelitup muka semasa sambutan Hari Keputeraan ke-75 Yang di-Pertuan Besar Negeri Sembilan Tuanku Muhriz Ibni Almarhum Tuanku Munawir pada 14 Januariw  ini, yang dijadual berlangsung di Istana Seri Menanti, Kuala Pilah.
Aminuddin berkata dalam pertemuannya dengan Tuanku Muhriz, baginda turut mencadangkan supaya pemakaian pelitup muka digalakkan dalam program yang membabitkan kehadiran ramai di negeri itu.
Menyentuh mengenai NeSCOM, beliau berkata ia merupakan pusat koordinasi maklumat dan logistik dengan data seperti paras air sungai, tanah runtuh, keadaan jalan raya serta ramalan cuaca yang akan dipapar bagi membantu kesiapsiagaan menghadapi bencana.
Katanya NeSCOM di bawah kelolaan Angkatan Pertahanan Awam negeri melibatkan pelbagai jabatan termasuk Jabatan Pengairan dan Saliran, Jabatan Kerja Raya, Jabatan Kebajikan Masyarakat, Jabatan Mineral dan Geosains serta Jabatan Meteorologi.


Prosiding bela diri kes palsu dokumen Peter Anthony ditangguh

Prosiding hari pertama bela diri Peter Anthony atas dakwaan memalsukan surat berhubung kontrak kerja penyelenggaraan dan perkhidmatan sistem mekanikal dan elektrik (M&E) di Universiti Malaysia Sabah (UMS), dijadual bermula hari ini ditangguhkan berikutan bekas menteri pembangunan infrastruktur Sabah itu melantik peguam baru untuk mewakilinya.Hakim Azura Alwi membenarkan penangguhan itu selepas timbalan pendakwa raya Wan Shaharuddin Wan Ladin memaklumkan kepada mahkamah bahawa Peter melantik peguam baru dan memohon prosiding hari ini dilapangkan.“Saya memperkenalkan peguam baharu yang mewakili Peter iaitu S. Devanandan. Pihak pendakwaan bersetuju supaya kehadiran tertuduh (hari ini) dikecualikan atas alasan pihak pembelaan memohon tarikh (bela diri) dilapangkan kerana tertuduh telah melantik peguam baharu untuk mewakilinya,” kata Wan Shaharuddin.Devanandan menggantikan peguam Munawar Kabir Mohd Zainal Abidin yang sebelum ini mengendalikan kes itu bersama seorang lagi peguam D. Senthinathan.Sementara itu, Wan Shaharuddin berkata pernyataan saksi pembelaan perlu diserahkan kepada pendakwaan dalam masa seminggu sebelum saksi-saksi tersebut memberi keterangan.“Pihak pendakwaan belum menerima pernyataan saksi pembelaan yang sepatutnya diserahkan hari ini,” katanya.Devanandan pula memberitahu mahkamah pihaknya akan menyerahkan pernyataan saksi seperti dipohon oleh pendakwaan dan bercadang untuk memanggil empat saksi pembelaan termasuk Peter.“Kami memberi aku janji untuk menyerahkan pernyataan saksi pembelaan dalam tempoh seminggu bermula hari ini kerana kami masih belum berjumpa anak guam bagi mendapatkan arahan selanjutnya,” kata peguam itu.Mahkamah kemudian menetapkan tarikh baru pada 9 dan 10 serta 16 hingga 18 Februari ini untuk tertuduh membela diri.Pada 14 Disember 2021, Peter, 50, yang juga bekas naib presiden Parti Warisan Sabah (Warisan) diperintah membela diri atas pertuduhan memalsukan surat pejabat Timbalan Naib Canselor UMS berhubung kontrak kerja penyelenggaraan dan perkhidmatan sistem mekanikal dan elektrik di universiti itu selepas mendapati pihak pendakwaan berjaya membuktikan kes prima facie di akhir kes pendakwaan. Mengikut pertuduhan, Peter sebagai pengarah urusan Syarikat Asli Jati, didakwa memalsukan surat pejabat timbalan naib canselor UMS bertarikh 9 Jun 2014, dengan memasukkan pernyataan palsu dengan niat digunakan untuk tujuan menipu.Dia dituduh melakukan perbuatan itu di pejabat ketua setiausaha sulit kepada perdana menteri, tingkat lima, bangunan Perdana Putra, Pusat Pentadbiran Kerajaan Persekutuan, Putrajaya antara 13 Jun dan 21 Ogos 2014 dan dia didakwa mengikut Seksyen 468 Kanun Keseksaan yang memperuntukkan hukuman penjara hingga tujuh tahun dan denda, jika sabit kesalahan.


Microsoft kritik UK sekat pembelian syarikat permainan AS

Presiden Microsoft Brad Smith mengkritik keputusan United Kingdom (UK) yang menyekat pembelian syarikat permainan Amerika Syarikat (AS) Activision oleh Microsoft dengan berkata Kesatuan Eropah (EU) merupakan lokasi yang lebih baik untuk memulakan perniagaan.
Pihak Berkuasa Persaingan dan Pasaran (CMA) UK pada Rabu menyekat rancangan Microsoft untuk membeli Activision Blizzard pada harga £55 bilion (hampir AS$69 bilion) disebabkan kebimbangan bahawa ia boleh menjurus kepada pengurangan inovasi dan pilihan untuk pemain dalam industri permainan awan yang berkembang pesat.
Agensi Anadolu melaporkan Smith bercakap kepada BBC bahawa langkah itu merugikan Britain dan menandakan "hari paling gelap" Microsoft di negara itu sepanjang sejarah empat dekadnya di sana.
"Ia lebih daripada menggoyahkan keyakinan kami untuk peluang masa depan bagi mengembangkan perniagaan teknologi di Britain daripada yang pernah kami hadapi sebelum ini," katanya.
"Orang ramai terkejut, orang ramai kecewa, dan keyakinan orang ramai terhadap teknologi di UK telah terjejas teruk.
"Ini memberi mesej yang jelas – Kesatuan Eropah merupakan tempat yang lebih menarik untuk memulakan perniagaan berbanding UK."
Badan pemantau UK itu bagaimanapun berkata ia perlu mengutamakan kepentingan orang ramai berbanding kepentingan komersial dalam membuat keputusan itu.
Ia berkata walaupun pengawal selia di AS dan EU masih belum membuat keputusan sama ada untuk meluluskan perjanjian itu, CMA berkata "Activision saling berkaitan dalam pasaran yang berbeza yang tidak boleh dipisahkan dengan UK. Oleh itu keputusan ini menghalang perjanjian dibuat di seluruh dunia."
Menerusi pemilikan Xbox, sistem pengendalian PC terkemuka (Windows), dan infrastruktur pengkomputeran awan global (Azure dan Xbox Cloud Gaming), Microsoft sudah mengawal anggaran 60 hingga 70 peratus pasaran permainan awan global.


Anwar bekerja untuk bank atau rakyat? soal Mahathir

Cara kerajaan menangani prestasi ringgit ketika ini tidak memberi keyakinan sama sekali apabila jawapan yang diberikan Perdana Menteri Anwar Ibrahim tidak sama dengan kenyataan yang dibuat sebelum beliau memegang jawatan itu, kata Dr Mahathir Mohamad.
Dalam kenyataan hari ini, bekas perdana menteri itu turut mempersoalkan pendirian Anwar sama ada beliau "menyebelahi" bank atau bersama rakyat memandangkan Bank Negara Malaysia (BNM) baru-baru ini menaikkan Kadar Dasar Semalam (OPR) kepada 3% pada Mei lalu.
Bekas ahli Parlimen Langkawi mempersoalkan perkara itu sambil mengingatkan tindakan Anwar sebelum ini yang menyindir Tengku Zafrul Aziz ketika memegang jawatan menteri kewangan apabila OPR dinaikkan pada pentadbiran terdahulu.
"Jadi Anwar bekerja untuk bank atau rakyat sekarang ini?," soal Mahathir dalam kenyataan hari ini.
Pada sesi Pertanyaan Perdana Menteri di Dewan Rakyat semalam, Anwar yang juga ahli Parlimen Tambun menjelaskan bahawa keputusan BNM menaikkan OPR akan membantu mengukuhkan nilai mata wang tempatan itu.
Bagaimanapun, Mahathir berkata kenyataan yang mengatakan mata wang Singapura mengukuh disebabkan kenaikan OPR adalah tidak tepat kerana republik itu menggunakan dasar Kadar Purata Semalam Singapura (Sora).
Jelasnya, pendekatan Sora Singapura dan OPR yang digunakan di Malaysia adalah berbeza.
"Ada pihak telah pertikai kenyataan Anwar kerana Pihak Berkuasa Monetari Singapura (MAS) tidak ada dasar OPR sejak 1980-an lagi.
"Seingat saya memang Singapura tidak ada OPR. Ia ada Sora. Pendekatan Sora Singapura dan OPR Malaysia berbeza," tambahnya.
Tambah Mahathir, penyelidikan beliau termasuk menerusi ChatGPT yang menjadi trend pada masa ini menunjukkan perbandingan dasar monetari itu bukanlah satu perbandingan yang sama.
"Sama ada jawapan Anwar boleh dianggap menipu atau mengelirukan Dewan Rakyat terserah kepada ahli-ahli Parlimen menentukan,” katanya.


Seorang lagi direman bantu siasatan kes pukul pekerja berpuasa

Seorang lagi individu direman bagi membantu siasatan kes pukul dua pengawal peribadi oleh majikan kerana berpuasa.Perintah reman terhadap suspek berumur 44 tahun itu dikeluarkan Majistret Nur Atikah Zakaria di Mahkamah Majistret di Klang hari ini.Suspek iaitu majikan yang disyaki memukul dua pengawal peribadi itu direman lima hari hingga Khamis bagi membantu siasatan mengikut Seksyen 324 Kanun Keseksaan (KK) kerana mendatangkan kecederaan, Seksyen 506 KK (ugutan), Seksyen 298 KK (menghina Islam) dan Seksyen 307 KK kerana cubaan membunuh.Terdahulu, suspek yang memakai kemeja-T baju berwarna biru tiba di pekarangan mahkamah sekitar 10 pagi tadi diiringi pihak polis.Ahli perniagaan tersebut ditahan polis pada 8.20 malam di sekitar Kuala Lumpur pada Khamis lepas susulan terbabit dalam kejadian memukul pengawal peribadinya sebelum ini.Mahkamah Majistret Klang pada Khamis, turut mengeluarkan perintah reman kepada empat individu termasuk seorang pengawal peribadi bagi membantu siasatan kes itu.Tiga daripada suspek yang merupakan pekerja di sebuah syarikat milik majikan terbabit direman lima hari manakala pengawal peribadi itu direman tujuh hari bermula Khamis (15 April).


Tiada sebab kadar faedah OPR ditingkatkan, kata ahli ekonomi

Bank Negara Malaysia (BNM) tidak mempunyai sebab kukuh untuk menaikkan Kadar Dasar Semalaman (OPR) kepada 2.0% seperti yang diumumkan semalam, kata ahli ekonomi kerana tindakan itu tidak akan memberi kesan kepada isu inflasi yang menjadi kegusaran di negara lain.Ahli ekonomi daripada Malaysia University of Science and Technology, Prof Geoffrey Williams berkata, mandat BNM ialah untuk mengekalkan kestabilan harga, menyokong pertumbuhan ekonomi lestari dan menyokong kestabilan sistem kewangan.“Kestabilan harga mengambil kira kadar 2 hingga 3% inflasi yang merupakan kadar sekarang. Ekonomi berada dalam peringkat pertama pemulihan namun ini masih tentatif dan sistem kewangan juga sangat stabil,” katanya kepada MalaysiaNow.“Jadi tiada sebab kukuh dalam mandat tersebut, untuk meningkatkan kadar faedah ketika ini.“Peningkatan kadar faedah tidak akan memberi kesan kepada harga minyak, makanan dan utiliti yang masih berada di belakang tekanan inflasi ketika ini.”Semalam, BNM mengumumkan kadar kenaikan OPR kepada 2.0%, meningkat 25 mata berbanding 1.75%, peningkatan pertama kadar sejak Julai 2020.Inflasi merupakan isu ekonomi yang hangat dibincangkan di seluruh dunia, terutama Amerika Syarikat (AS).Pentadbiran Joe Biden menerima kritikan akibat kenaikan inflasi yang tinggi di negara tersebut.Pengumuman BNM itu sekaligus berlawanan dengan jangkaan rata-rata ahli ekonomi.Peningkatan tersebut menurut Williams, akan meningkatkan kos pinjaman kepada peminjam korporat dan pengguna yang mungkin memberi kesan kepada penggunaan, pelaburan dan pertumbuhan.“Memandangkan syarikat dan pengguna mempunyai lebih banyak hutang akibat perintah kawalan pergerakan, kos kedua-duanya akan meningkat.“Satu-satunya harapan ialah kenaikan 25 mata itu terlalu kecil untuk memberi kesan kepada ekonomi sebenarnya tetapi kita harus tunggu dan lihat,” katanya.Bagaimanapun, pakar ekonomi Bank Islam, Mohd Afzanizam Abdul Rashid berkata, konteks peningkatan kadar oleh BNM ialah untuk menghapuskan akomodasi polisi monetari secara berkala.Katanya, ini kerana polisi tersebut diadakan bagi menyokong ekonomi yang teruk dilanda Covid-19 sejak dua tahun lalu.“Polisi tersebut dapat dilihat melalui pengurangan OPR dari 3% pada hujung 2019 kepada 1.75% pada Julai 2020. Ini merupakan OPR paling rendah dalam sejarah dan hanya semalam BNM memutuskan untuk menaikkan semula,” katanya kepada MalaysiaNow.“Ini kerana terdapat tanda-tanda aktiviti ekonomi sedang pulih.”Menerusi beberapa indikator seperti kadar penggangguran yang turun kepada 4.1% Mac tahun ini, selain Indeks Sentimen Pengguna yang meningkat kepada 108.9 mata suku pertama 2022.Tambahnya, trafik penerbangan penumpang di lapangan-lapangan terbang juga meningkat dengan signifikan kepada 8.32 juta dalam tiga bulan pertama tahun ini berbanding 1.67 juta pada suku pertama 2021.Susulan pengumuman itu, bank-bank di Malaysia mula mengumumkan peningkatan kadar pinjaman asas (BLR).Maybank contohnya, menaikkan kadar BLR kepada 2%.Tambah Williams, kenaikan OPR hanya boleh dijustifikasikan apabila terdapat kesan perbezaan kadar faedah yang besar akibat peningkatan kadar oleh Rizab Persekutuan (Fed), selain kadar serantau yang tinggi.Bagaimanapun, beliau berkata mengejar kadar tukaran dengan kadar faedah merupakan polisi yang tidak baik dan di luar mandat BNM.“Jika peningkatan kadar faedah yang  tinggi mengganggu pertumbuhan dan keyakinan, maka ia (kadar faedah) akan menjadi tidak produktif manakala kadar tukaran akan terus melemah,” katanya.BNM katanya, wajar memantau kadar kenaikan BLR oleh bank-bank tempatan.Williams juga menjangkakan BNM akan terus meningkatkan lagi OPR pada masa akan datang.


Kes baru turun bawah 2,000 jangkitan, 3 lagi terkorban

1,924 kes baru Covid-19 direkodkan semalam menjadikan jumlah keseluruhan sebanyak 4,830,214 kes.
Sebanyak 2,360 pesakit turut dilaporkan sembuh, menjadikan jumlah keseluruhan kes sembuh sebanyak 4,768,588.
Ketika ini, 25,278 kes aktif direkodkan, dengan 24,136 atau 95.5% daripadanya sedang menjalani kuarantin kendiri.
Dalam pada itu, dua kes di pusat kuarantin sementara dan 1,089 (4.3%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 52 kes dan 28 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62%, dengan kes Covid-19 merangkumi 13.9%.


Pintu Kaabah dibuka untuk Muhyiddin

Perdana Menteri Muhyiddin Yassin yang menunaikan Umrah di Mekah Sabtu, (Ahad di Malaysia), diberi peluang memasuki Kaabah.Isterinya Noorainee Abdul Rahman turut bersama menunaikan Umrah hari ini.Muhyiddin berada di Arab Saudi bagi lawatan rasmi empat hari bermula semalam atas undangan Raja Arab Saudi dan penjaga dua masjid suci Raja Salman bin Abdulaziz Al-Saud.Perdana menteri dan isteri selesai menunaikan Umrah pada pukul 10 malam, Sabtu (3.00 pagi Ahad waktu Malaysia).


Zafrul pertahan status hutang kerajaan

Menteri Kewangan Tengku Zafrul Aziz menegaskan bahawa hutang kerajaan masih di bawah had statutori selari dengan undang-undang walaupun pelbagai tuduhan kononnya ia telah melangkaui 60% had pada akhir tahun lalu.Penjelasan terbaru menteri kewangan itu menerangkan beberapa pertikaian dan dilihat memberikan respons terhadap beberapa tuduhan bekas perdana menteri Najib Razak yang mendakwa kerajaan tidak jujur dan menuduhnya memanipulasi data fiskal negara.Menurut Zafrul, hutang negara masih dalam had statutori seperti yang diperuntukkan oleh undang-undang iaitu sebanyak 60% merangkumi Sekuriti Kerajaan Malaysia (MGS), Terbitan Pelaburan Kerajaan Malaysia (MGII) dan Bil Perbendaharaan Islam Malaysia (MITB).Sebelum Covid-19, Malaysia telah meletakkan siling hutang domestik dan luarannya pada kadar 55% daripada KDNK, satu had kendiri yang kemudian terpaksa dilihat semula apabila Covid-19 melanda, ia bagi membolehkan negara lebih anjal secara fiskal selain bertujuan menyelamatkan nyawa dan kehidupan.Mengambil tindakan atas kesedaran itu, dan bagi berfungsi dengan lebih efektif, Parlimen bersetuju untuk meluluskan Rang Undang-Undang (RUU) Langkah-Langkah Sementara Bagi Mengurangkan Kesan Penyakit Koronavirus 2019 (Covid-19) dan meningkatkan had hutang hingga 60% dari KDNK untuk MGS, MGII, dan MITB.Langkah-langkah tersebut disokong hampir semua ahli Parlimen, sehingga membolehkan kerajaan mengeluarkan lebih banyak bantuan kepada golongan B40 dan industri kecil dan sederhana (SME), selain dapat menyelamatkan pekerjaan melalui subsidi upah dan bantuan perniagaan.Pada masa yang sama, siling hutang yang lebih tinggi juga membolehkan kerajaan membiayai dan menyalurkan bantuan tambahan kepada mereka yang paling terjejas akibat wabak tersebut.Bagi menjelaskan dua instrumen hutang lain yang turut mengandungi had undang-undang, Zafrul berkata pinjaman luar negeri memiliki had sebanyak RM35 bilion, dan had sebanyak RM10 bilion untuk hutang Bil Perbendaharaan Malaysia.Menurut Zafrul, kedua-dua intrumen hutang tersebut masih di bawah had statutori.Sehubungan itu, katanya, jumlah hutang kerajaan untuk dua instrumen di atas masih di bawah had berkanun. ⠀⠀“Apabila ada pihak merujuk kepada hutang negara mencecah 62% pada hujung 2020, ia sebenarnya adalah rangkuman semua hutang di atas.“Tapi seperti yang saya jelaskan, setiap komponen ada had hutangnya sendiri dan ia tidak pernah melepasi had hutang mengikut undang-undang.” kata Zafrul.Zafrul turut menambah, keutamaan kerajaan ketika ini adalah untuk membantu rakyat menghadapi cabaran Covid-19.Kerajaan terpaksa berhati-hati menyeimbangkan antara perbelanjaan untuk rakyat dan peningkatan nisbah hutang negara.Namun, apabila negara berada dalam krisis ekonomi, maka, keperluan perbelanjaan untuk rakyat akan lebih besar menyebabkan paras hutang juga meningkat. ⠀“Ekoran itu, kerajaan telah meletakkan kepentingan untuk membantu rakyat sebagai keutamaan, termasuk dengan menyuntik sejumlah RM340 bilion ke dalam ekonomi melalui beberapa siri pakej stimulus. Ia menaikkan hutang tanpa melepasi had statutori seperti yang telah dijelaskan.”Menurutnya lagi, kementerian kewangan akan terus memantau hutang negara bagi memastikan ia terkawal bagi mengekalkan keyakinan pelabur dan agensi antarabangsa.“Tanpa keyakinan mereka, rakyat akan terkesan dengan pelbagai kesan negatif seperti kurangnya pewujudan pekerjaan dan peluang perniagaan. ⠀Menyentuh hutang legasi yang buruk, Zafrul berkata wujud hutang baik dan hutang lapuk.Katanya, hutang yang baik adalah seperti adalah seperti pinjaman yang kita ambil untuk tampung kos inisiatif bagi membantu rakyat dan menyelamatkan pekerjaan.“Pinjaman bagi membangunkan infrastruktur untuk rakyat seperti lebuhraya dan kemudahan awam lain juga adalah contoh hutang yang baik.”⠀Namun, katanya lagi, hutang yang buruk adalah hutang yang tidak membawa sebarang faedah ekonomi atau manfaat untuk rakyat hari ini.⠀“Ada sebahagian hutang yang perlu kerajaan urus hari ini disebabkan bebanan hutang yang buruk tinggalan pentadbiran terdahulu.⠀⠀“Walaupun hutang ini bukan hutang yang dibuat kerajaan hari ini, tetapi ia tetap hutang yang perlu kita uruskan. Kesannya memang besar tetapi kita cuba uruskan,” katanya.


Kes kematian capai angka 700, 4,076 dilaporkan pulih

Sebanyak 3,585 kes baru Covid-19 dikesan hari ini termasuk dua jangkitan import, menjadikan angka keseluruhan penularan dalam negara berjumlah 190,434, kata Ketua Pengarah Kesihatan Dr Noor Hisham Abdullah.Katanya, sebanyak 4,076 pesakit pulih dan dibenarkan pulang, menjadikan jumlah keseluruhan angka sembuh 149,160 kes.“Selangor melaporkan kes harian tertinggi iaitu sebanyak 1,295 kes diikuti Kuala Lumpur 610 dan Johor 516 kes,” katanya dalam satu kenyataan.Katanya, kes aktif dengan kebolehjangkitan pula berjumlah 40,574.“Daripada jumlah itu 280 pesakit di tempatkan di Unit Rawatan Rapi termasuk 111 memerlukan bantuan alat pernafasan,” katanya.Noor Hisham memaklumkan terdapat 11 lagi kematian, menjadikan jumlah mangsa yang maut meningkat kepada 700 orang.Katanya terdapat tujuh kluster baru dikesan membabitkan:Kluster Jalan Cochrane di Kuala Lumpur (tempat kerja).Kluster Jalan Platinum di Johor (tempat kerja).Kluster Intan Delima di Negeri Sembilan (tempat kerja).Kluster Jalan Padi Mahsuri di Johor (komuniti).Kluster Kampung Bukit Putera di Terengganu (komuniti).Kluster Keladi Saga di Kedah (keagamaan).Kluster Tembok Bukit Besi di Terengganu (pusat tahanan).


Klinik Perubatan Laurent Bleu tawar ujian Covid-19 serendah RM60

Orang ramai kini boleh melakukan ujian Covid-19 serendah RM60 menggunakan kit ujian pantas antigen (RTK-Ag) melalui satu inisiatif dilakukan oleh Klinik Perubatan Laurent Bleu.Ketua Pegawai Eksekutif Laurent Bleu, Natasha Ng berkata tawaran bermula semalam itu, merupakan sebahagian daripada tanggungjawab sosial korporat dengan menyediakan ujian pada harga berpatutan untuk semua orang.“Inisiatif ini sejajar dengan langkah kerajaan yang menjalankan saringan kepada pekerja asing di kawasan zon merah,” katanya dalam satu kenyataan.Menurutnya, mana-mana individu yang merupakan pencarum Pertubuhan Keselamatan Sosial (Perkeso) layak membuat tuntutan 100%.“Jadi mereka boleh jalani saringan dengan RM60 sahaja, dan bagi yang layak boleh tuntut semula daripada Perkeso,” katanya.Katanya, ujian itu hanya mengambil masa sekitar 30 minit bagi setiap seorang bermula daripada proses pendaftaran sehingga mendapat keputusan.Mana-mana pihak yang berminat boleh membuat janji temu melalui aplikasi WhatsApp +60 10-5286368 atau e-mel kepada [email protected] atau berkunjung ke CMC Central yang terletak di Taman Connaught, Cheras.


Karim pertahan Asajaya dalam pertembungan 4 penjuru

Menteri Pelancongan, Kesenian dan Kebudayaan Sarawak Abdul Karim Rahman Hamzah bersaing dengan tiga lagi calon dalam perebutan kerusi Dewan Undangan Negeri (DUN)  Asajaya pada Pilihan Raya Negeri (PRN) Sarawak ke-12, 18 Disember ini.Mempertahankan kerusi Asajaya untuk empat penggal sejak 2001, Karim, calon Gabungan Parti Sarawak (GPS) itu  akan ditentang Ishak Buji daripada Parti Sarawak Bersatu (PSB), Mohamad Mahdeen Saharuddin calon Parti Bumi Kenyalang (PBK) dan calon PKR Mahmud Ipah.Senarai calon yang layak bertanding diumumkan oleh Pegawai Pengurus Pilihan Raya DUN Asajaya Rais Ahmad selepas proses penamaan selesai pada jam 10 pagi.Terdahulu, Karim tiba di pusat penamaan calon (PPC) di Dewan Utama Sekolah Menengah Kebangsaan Asajaya No.2 pada jam 8.58 pagi untuk menyerahkan borang pencalonannya.Pada PRN11, Karim yang merupakan naib presiden Parti Pesaka Bumiputera Bersatu (PBB) bertanding atas tiket Barisan Nasional-PBB menang majoriti 6,163 undi menewaskan Abang Junaidi Abang Gom (PKR) dalam pertandingan satu lawan satu.


Jawatankuasa pilihan khas Parlimen akan mesyuarat minggu depan bincang isu Azam

Jawatankuasa Pilihan Khas Bagi Agensi-Agensi Bawah Jabatan Perdana Menteri akan mengadakan mesyuarat minggu depan bagi membincangkan isu pemilikan saham membabitkan Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.Setiausaha Dewan Rakyat Nizam Mydin Bacha Mydin, dalam satu pekeliling kepada sembilan anggota jawatankuasa tersebut bertarikh 11 Januari 2022 memaklumkan mesyuarat berkenaan akan diadakan pada 19 Januari pukul 2 petang.“Mesyuarat ini bertujuan membincangkan isu pemilikan saham syarikat oleh ketua pesuruhjaya SPRM,” katanya dalam pekeliling yang dimuat naik Ahli Parlimen Kota Kinabalu Chan Foong Hin di Facebook hari ini.Melalui pekeliling itu, Nizam turut meminta semua ahli jawatankuasa berkenaan menjalani ujian kendiri Covid-19 di klinik Parlimen sebelum menghadiri mesyuarat.“Ahli-ahli Yang Berhormat juga dikehendaki mematuhi prosedur operasi standard (SOP) oleh Parlimen Malaysia ketika berada di kompleks Parlimen.”Jawatankuasa Pilihan Khas Bagi Agensi-Agensi Bawah Jabatan Perdana Menteri dipengerusikan Ahli Parlimen Kuala Krai Abdul Latiff Abdul Rahman dari PAS.Selain beliau, Ahli Parlimen Pasir Salak Tajuddin Abdul Rahman (Umno); Ahli Parlimen Parit, Mohd Nizar Zakaria (Umno); Ahli Parlimen Baram, Anyi Ngau (Gabungan Parti Sarawak); Ahli Parlimen Setiu, Shaharizukirnain Abd Kadir (PAS); Ahli Parlimen Selayang, William Leong Jee Keen (PKR); Ahli Parlimen Kota Melaka, Khoo Poay Tiong (DAP); dan Ahli Parlimen Sepanggar Mohd Azis Jamman (Warisan).Foong Hin dari DAP yang turut menganggotai jawatankuasa itu berkata beliau menerima surat pekeliling itu pagi tadi.“Isu yang akan kami bincang: isu pemilikan saham syarikat oleh ketua pesuruhjaya SPRM,” katanya dalam hantaran yang mengiringi surat pekeliling tersebut.


Kadar pengangguran di Malaysia turun 4.6% pada Ogos

Kadar pengangguran di Malaysia menurun 4.6% kepada 748,800 orang pada Ogos tahun ini berbanding 778,200 orang pada Julai, susulan lebih banyak aktiviti ekonomi dibenarkan kembali beroperasi, menurut Statistik Utama Tenaga Buruh di Malaysia, Ogos 2021.Laporan dikeluarkan oleh Jabatan Perangkaan Malaysia menunjukkan bilangan penduduk bekerja meningkat 0.5% bulan ke bulan kepada 15.38 juta orang pada Ogos berbanding 15.29 juta orang pada Julai, dengan nisbah guna tenaga kepada penduduk meningkat 0.2 mata peratus kepada 65.2%.Bilangan tenaga buruh pula terus meningkat bagi bulan kedua sebanyak 0.3% kepada 16.13 juta orang pada Ogos 2021 berbanding 16.07 juta orang pada Julai, manakala kadar penyertaan tenaga buruh (KPTB) pada bulan tersebut meningkat 0.1 mata peratus kepada 68.4% berbanding 68.3% pada Julai.Ketua Perangkawan Malaysia Mohd Uzir Mahidin dalam kenyataan berkata kedudukan tenaga buruh semakin baik pada Ogos berikutan lebih banyak aktiviti ekonomi dibenarkan beroperasi dengan pematuhan prosedur operasi standard  (SOP).“Ini ditunjukkan oleh peningkatan dalam guna tenaga manakala pengangguran menurun pada bulan tersebut,” katanya dalam kenyataan hari ini.Pada Ogos tahun ini, menyaksikan beberapa negeri beralih ke fasa seterusnya dalam Pelan Pemulihan Negara (PPN).Perlis dan Sarawak telah beralih ke Fasa Tiga pada 4 Ogos kecuali beberapa daerah di Sarawak yang masih kekal dalam Fasa Dua; Negeri Sembilan dan Wilayah Persekutuan pula masing-masing beralih ke Fasa Dua dan Empat pada 26 Ogos.Johor, Kedah, Melaka, Selangor, Wilayah Persekutuan Kuala Lumpur dan Putrajaya masih dalam Fasa Satu manakala baki enam negeri lagi beralih ke Fasa Dua.Mengulas lanjut mengenai situasi pengangguran pada Ogos 2021, Mohd Uzir berkata penganggur aktif atau mereka yang bersedia untuk bekerja dan aktif mencari pekerjaan merangkumi 83.8% daripada jumlah penganggur, dan kumpulan ini menurun sebanyak 3.7% kepada 627,500 orang berbanding 651,300 orang pada Julai 2021.Daripada jumlah penganggur yang aktif, 53.8% adalah mereka yang menganggur kurang daripada tiga bulan manakala mereka yang berada dalam pengangguran jangka panjang melebihi setahun meliputi 9.0%, katanya.Penganggur tidak aktif yang percaya tiada pekerjaan tersedia berkurang sebanyak 4.4% bulan ke bulan kepada 121,300 orang berbanding 126,900 orang pada Julai, katanya.Mohd Uzir berkata walaupun cabaran akan berterusan pada bulan-bulan berikutnya disebabkan oleh situasi kesihatan awam tidak menentu, pelaksanaan PPN yang membenarkan pembukaan semula ekonomi dengan lebih selamat dijangka dapat memacu ekonomi negara untuk pulih secara progresif.“Prestasi ekonomi negara yang menggalakkan akan meningkatkan permintaan buruh termasuk mewujudkan lebih banyak peluang pekerjaan dalam ekonomi. Oleh itu, ekonomi dan pasaran buruh dijangka pulih secara berperingkat pada bulan-bulan akan datang,” katanya.


Kerajaan panggil waris sultan Sulu ke mahkamah berhubung tuntutan hartanah Malaysia di Paris

Kerajaan Malaysia hari ini berkata ia akan memanggil waris sultan Sulu ke mahkamah dalam pertikaian membabitkan tiga hartanah kerajaan di Paris, susulan tuntutan waris itu yang mahukan pampasan AS$15 bilion (RM67.86 bilion).
Waris sultan Sulu dari Filipina itu kali terakhir mendapat pampasan di mahkamah timbang tara Perancis pada tahun lepas, dalam pertikaian mengenai perjanjian tanah era penjajah, yang Malaysia hormati sehinggalah 2013 apabila tragedi berdarah Lahad Datu bermula.
Malaysia, yang tidak mengambil bahagian dalam timbang tara itu, kekal menganggap proses berkenaan sebagai tidak sah.
Minggu ini Reuters melaporkan waris sultan Sulu mendapat kelulusan daripada mahkamah Perancis untuk merampas tiga hartanah Malaysia di Paris, malah pegawai mahkamah cuba menilai hartanah itu pada Isnin sebagai sebahagian daripada usaha untuk melupuskan aset tersebut.
Pegawai Malaysia di Paris bagaimanapun berjaya menghalang usaha itu, kata kerajaan Malaysia.
Kerajaan dalam satu kenyataan berkata, pihak mahkamah sudah menghubungi kedutaan Malaysia di Paris dan dua kediaman kakitangan untuk meminta akses ke premis itu bagi mendapatkan penerangan mengenai hartanah tersebut, tetapi dinafikan akses oleh kakitangan diplomatik.
"Ini bukan percubaan untuk merampas hartanah itu," kata Sekretariat Khas Sulu, jabatan yang diwujudkan sebagai pusat tumpuan utama bagi menangani isu tuntutan kumpulan Sulu.
Tambahnya, nasihat undang-undang awal yang diberikan kepada Malaysia mencadangkan pegawai bailif diminta oleh pihak yang menuntut untuk mendapatkan penerangan tentang hartanah tersebut "berdasarkan gadai janji berkanun yang didaftarkan di premis itu" pada November.
Malaysia bercadang untuk memanggil pihak yang menuntut itu hadir ke mahkamah sama yang membenarkan pembatalan pendaftaran gadai janji itu, kata sekretariat.
Kerajaan sebelum ini berikrar untuk mengambil semua langkah undang-undang bagi melindungi asetnya di seluruh dunia.
Peguam kepasa waris sultan Sulu, Elisabeth Mason berkata, Malaysia dikelirukan dengan cadangan yang tindakan diambil oleh bailif pada Isnin adalah di luar perintah rampasan yang dibenarkan mahkamah.
"Perintah mahkamah memberi arahan kepada bailif untuk memasuki hartanah bukan diplomatik dengan melihat kepada penilaian dan penjualan bagi memenuhi hutang Malaysia," kata Mason.
Tambahnya, perintah rampasan Perancis itu berdasarkan pampasan awal yang dikeluarkan di Sepanyol, yang tidak terikat dengan keputusan mahkamah di Perancis.
Pertikaian itu berpunca daripada perjanjian yang ditandatangani pada 1878 antara dua penjajah Eropah dan sultan Sulu untuk wilayahnya digunakan, yang kini merupakan sebahagian daripada Malaysia – perjanjian yang diiktiraf Malaysia hingga 2013 dengan membayar pajakan secara tahunan.
Malaysia menghentikan pembayaran pada 2013 selepas pencerobohan berdarah oleh penyokong bekas kesultanan yang ingin menuntut semula tanah tersebut dari Malaysia.


Kami tidak pernah melompat parti, kata 4 Adun Bersatu Pulau Pinang

Empat ahli Dewan Undangan Negeri (Adun) Pulau Pinang dari Bersatu hari ini berkata mereka tidak pernah melompat parti di mana dua daripadanya dipilih di atas platform Bersatu sementara dua lagi yang sebelum ini bertanding atas tiket PKR, dipecat daripada parti itu.
Sehubungan itu, mereka berkata akan mengarahkan peguam untuk mengkaji perkara tersebut selain turut menyatakan kebimbangan jika keputusan itu boleh menyebabkan kerajaan menyalahgunakan peruntukan dalam Perkara 14A Perlembagaan Pulau Pinang.
“Kami menghormati keputusan Mahkamah Persekutuan, namun kami tidak bersetuju dengannya.
“Kami telah mengarahkan peguam kami untuk mengkaji semula perkara tersebut bagi membolehkan kami melaksanakan tugas sebagai Adun.
“Peruntukan itu terdedah kepada penyalahgunaan. Ia telah digunakan secara salah terhadap kami,” kata mereka dalam sebuah kenyataan.
Pada 2020, Adun Sungai Acheh Zulkifli Ibrahim, Afif Bahardin (Seberang Jaya), Khaliq Mehtab Mohd Ishaq (Bertam) dan Zolkifly Md Lazim (Telok Bahang) memfailkan tiga writ saman terhadap Dewan Undangan Negeri (DUN) dan speakernya untuk mencabar usul yang diperkenalkan pada Oktober 2020 supaya mereka mengosongkan kerusi dan pilihan raya kecil yang akan diadakan.
Zulkifli dan Afif dipecat daripada PKR pada 2020 sebelum menyertai Bersatu sementara Khaliq dan Zolkifly adalah ahli Bersatu.
Usul DUN tersebut adalah berdasarkan Perkara 14A Perlembagaan Negeri Pulau Pinang yang menyatakan seseorang Adun hendaklah mengosongkan kerusinya jika dipilih sebagai calon parti politik, beliau meletak jawatan atau dipecat daripada parti atau telah dipilih selain sebagai calon parti politik, menyertai parti politik lain.
Susulan, saman mereka, DUN dan speaker Pulau Pinang yang diwakili Malik Imtiaz Sarwar dan Surendra Ananth, memfailkan permohonan untuk merujuk persoalan itu ke Mahkamah Persekutuan tahun lalu.
Dalam kenyataan sama, mereka berkata parti politik tidak boleh mempunyai kuasa mutlak mengatak dan menentukan keputusan eseorang wakil rakyat.
“Sebagai seorang wakil yang terpilih, kami mewakili semua rakyat di kawasan kami.
“Kami akan membuat keputusan berdasarkan apa yang kami rasakan adalah dalam kepentingan dan keperluan terbaik pengundi kawasan kami dan bukan hanya atas tuntutan parti,” kata kenyataan itu lagi.
Semalam, Mahkamah Persekutuan memutuskan peruntukan Perkara 14A Perlembagaan Negeri Pulau Pinang adalah sah dan berperlembagaan.
Pembentangan usul supaya keempat-empat mereka mengosongkan kerusi mereka turut ditangguhkan sementara menunggu selesai proses saman itu.
Ketua menteri Chow Kon Yeow juga berkata nasib mereka akan ditentukan oleh exco Pulau Pinang pada Jumaat ini.


Kes Covid-19 kembali melepasi angka 800

Sebanyak 847 kes baru Covid-19 dilaporkan hari ini melibatkan 842 jangkitan tempatan dan 5 kes import.Sabah kekal mencatatkan kes baru Covid-19 tertinggi iaitu 578 dikesan postitif.Ketua Pengarah Kesihatan Dr Noor Hisham Abdullah berkata terdapat 8,183 atau 34.38% kes aktif sedang dirawat di hospital dengan 90 pesakit ditempatkan di Unit Rawatan Rapi termasuk 29 memerlukan bantuan alat pernafasan.“Sebanyak 486 pesakit sembuh dan dibenarkan keluar hospital menjadikan jumlah keseluruhan 15,417 atau 64.77% sudah pulih,” katanya dalam sidang media hariannya hari ini.Noor Hisham turut memaklumkan terdapat lima kematian baru dilaporkan hari ini, melepasi angka 200 dengan jumlah 204 kematian.Memperincikan kes kematian hari ini, Noor Hisham berkata kes ke-200 merupakan seorang wanita berusia 67 tahun yang menerima rawatan di Hospital Sultanah Bahiyah, Kedah.“Bagi kes ke-201, 202, 203 dan 204, mangsa masing-masing merupakan perempuan berusia 65 tahun, lelaki berusia 88 dan 78 tahun serta wanita berumur 60 tahun,” katanya.


Penduduk kampung Melayu Tambun mahu pendidikan dimartabatkan selepas PRU15

Di sebalik lorong-lorong rumah di Gugusan Manjoi pinggir bandar Ipoh, Perak, wujud beberapa buah sekolah pondok moden yang mengajar pendidikan Islam sejak beberapa tahun lalu.
Pusat-pusat pengajian agama dalam lingkungan kampung Melayu terbesar itu amat dikenali dan mendapat sambutan hangat daripada orang-orang luar negeri Perak.
Terutamanya mereka yang berada di usia pertengahan dan warga emas yang mahu menuntut ilmu agama dengan tawaran tempat tinggal yang tenang dan jauh daripada kesibukan kota.
Bagaimanapun, para penduduk di Gugusan Manjoi memberitahu MalaysiaNow, mereka tidak dapat menikmati manfaat daripada sistem pendidikan tersebut meskipun kampung itu amat dikenali dengan pusat pondok terkemuka.
"Jujur saya cakap, sekolah-sekolah (pondok) itu bukan untuk mereka yang B40. Kami di kampung tak mampu nak bayar mahal. Jadi, tak popular dalam kalangan penduduk sini.
"Sebab itu kami usahakan sendiri kelas mengaji al-Quran sesama komuniti secara percuma atau bayaran ikhlas," kata Abdul Hamid, seorang penduduk kampung itu kepada MalaysiaNow.
Terdapat kira-kira enam masjid di seluruh kawasan Gugusan Manjoi.
Bagaimanapun, Hamid tidak menafikan sumbangan penubuhan pusat pondok moden itu banyak membantu sosio ekonomi penduduk.
Ini termasuk harga pasaran tanah di Gugusan Manjoi yang tinggi dalam tempoh yang cepat selain jadi tumpuan kunjungan pelawat dari pelbagai pelosok negeri.
Pendidikan golongan belia
Dalam pada itu, menurut Hamid, penduduk kampung-kampung di situ amat prihatin terhadap isu pendidikan dan perkembangan akademik pelajar setempat.
Katanya, rata-rata keluarga di sana memiliki latar belakang ekonomi kelas pertengahan dan kebanyakannya memiliki ramai anak.
Ini menyebabkan peluang untuk keluarga menyediakan kualiti pendidikan yang eksklusif adalah terhad.
Selain itu, katanya, keluarga di situ sering diuji dengan isu kekeluargaan seperi perceraian dan konflik dalaman menyebabkan segelintir anak-anak terjebak dengan kesalahan tingkah laku dan jenayah dadah.
"Puncanya, kurang pendidikan. Sebab itu kami di sini mahu fokuskan kepada isu pendidikan.
"Sebab apa? Bila pendidikan ada dalam diri. Tingkah laku juga berbeza," katanya dan menambah beberapa wakil penduduk dalam proses melancarkan kelas tuisyen rakyat untuk subjek Matematik dan bahasa Inggeris pada bulan depan.
Melalui program itu, beberapa orang guru akan diupah untuk mengajar subjek berkenaan selama beberapa kali sebulan.
MalaysiaNow difahamkan sebanyak empat buah sekolah rendah dan menengah di Gugusan Manjoi untuk menampung keperluan pendidikan populasi penduduk di situ.
Menurut Hamid lagi, penduduk Gugusan Manjoi merasakan penguasaan bahasa Inggeris dan Matematik sebagai elemen penting untuk menaik taraf pendidikan dan seterusnya kualiti kehidupan generasi akan datang.
"Akademik penting. Mereka (pelajar) tak perlu fikir duit. Sebab mereka memang ada masalah duit. Biar kami yang fikir."
Sehubungan itu, katanya, kempen Pilihan Raya Umum ke-15 (PRU15) yang akan bermula tidak lama lagi akan digunakan sebaiknya untuk mendapatkan bantuan dana dan sokongan moral kepada inisiatif tersebut.
"Sesiapa pun yang menang, kita harap mereka akan salurkan sumbangan untuk projek ini.
"Kita tidak mahu lihat lagi anak-anak yang jadi mangsa perpisahan keluarga dihantar ke rumah anak-anak yatim.
"Ataupun mereka yang menjadi mangsa keadaan terlibat pula kes curi atau kes dadah.
“Pendidikan sahaja peluang untuk naik taraf kehidupan anak-anak di sini."


Jumlah kematian Covid-19 melepasi angka 600

Sebanyak 3,339 kes baru Covid-19 dikesan hari ini termasuk 15 jangkitan import, menjadikan angka keseluruhan penularan dalam negara berjumlah 158,434, kata Ketua Pengarah Kesihatan Dr Noor Hisham Abdullah.Katanya, sebanyak 2,676 pesakit pulih dan dibenarkan pulang, menjadikan jumlah keseluruhan angka sembuh 120,051 kes.“Selangor melaporkan kes harian tertinggi iaitu sebanyak 1,314 kes diikuti Sabah 393 dan Johor 362 kes,” katanya dalam satu kenyataan.Katanya, kes aktif dengan kebolehjangkitan pula berjumlah 37,782.“Daripada jumlah itu 240 pesakit di tempatkan di Unit Rawatan Rapi termasuk 93 memerlukan bantuan alat pernafasan,” katanya.Noor Hisham memaklumkan terdapat tujuh lagi kematian, menjadikan jumlah mangsa yang maut meningkat kepada 601 orang.Tambahnya terdapat 10 lagi kluster baru dikesan.“Masing-masing dua kluster dilaporkan di Selangor (Kluster Jalan Pandan Indah, Kluster DTI Sepang 2 ); Sabah (Kluster Taman Ikan Jinak, Kluster Jalan Mawila)  dan Kuala Lumpur (Kluster Jalan Menerung, Kluster Tapak Bina Jalan Yap),” katanya.Baki empat lagi kluster membabitkan Kluster Jalan Perak di Johor (35 kes), Kluster Rantau Lada di Pahang (19 kes), Kluster Pantai Peringgit di Melaka (24 kes) dan Kluster Jalan Mohammed Salleh di Labuan (12 kes)


Malaysia catat 1,360 jangkitan baru Covid-19

Malaysia mencatatkan 1,360 kes baru Covid-19 hari ini menjadikan kes keseluruhan penularan dalam negara berjumlah 338,168.Negara juga mencatat sebanyak 1,491 kes sembuh menjadikan jumlah keseluruhan kes sembuh meningkat kepada 322,416.Selain itu, Selangor masih menjadi negeri yang paling tinggi mencatat kes harian dengan 356 kes dicatat hari ini.Ia kemudian disusuli Sarawak (308), dan Johor (129), sementara Perlis tidak mencatatkan kes jangkitan hari ini.Hanya Wilayah Persekutuan Labuan, Putrajaya dan Terengganu dan Putrajaya sahaja yang mencatatkan kes satu digit hari ini.Kes aktif dengan kebolehjangkitan pula kini berjumlah 14,504.Daripada jumlah itu 157 pesakit ditempatkan di Unit Rawatan Rapi termasuk 72 orang memerlukan bantuan alat pernafasan.Malaysia turut mencatat 2 lagi korban akibat Covid-19, menjadikan jumlah mangsa yang maut meningkat kepada 1,248 orang.


Kes baru lepasi 2,300 jangkitan, 11 lagi terkorban

2,375 kes baru Covid-19 direkodkan semalam menjadikan jumlah keseluruhan sebanyak 4,994,543 kes.
Sebanyak 2,857 pesakit turut dilaporkan sembuh, menjadikan jumlah keseluruhan kes sembuh sebanyak 4,933,381.
Ketika ini, 24,467 kes aktif direkodkan di mana 22,637 atau 92.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,739 (7.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 91 kes dan 57 daripadanya memerlukan bantuan alat pernafasan.
11 lagi kes kematian dicatatkan termasuk dua kes kematian ketika tiba di hospital menjadikan keseluruhan korban akibat wabak itu sebanyak 36,695 orang.